url: =Meiivom neu khat ~ Dong Mung :: ZOMI DAILY\nposted on 17 March 2019 at 12:34 am UTC+9:30 Lomkholna: Dongmung, News\nNikhat Puteek khat le a tute thum mualdawn khat ah hong tukhawm uh hi. A pu un a tute thu tawm hilh nuam ahih manin hibangin dotna a dong hi. A tute kiangah, “Vantung lam en to unla, na muhdan tek uh hong gen dih vo leh,” a ci hi.\nA tute zong vantung lam hong ettoh vua leh van laizang ah meiivom lom neu khat om mu uh hi. Tua ciangin tua meiivom lom neu khat a muhzia uh a pu uh tungah hong gen ngeingai uh hi.\nTua ciangin a pu un, “Vantung hizah taka lian dum khiukheu zawzen tungah meiivom neu khat om bek mu maw? Ahi ding mah hi ei tute… Ahi zongin na phawk gige dinguh ka deih thu tawmkha hong gen ning ei…Ciamteh tawntung un maw…Bang hiam cih leh Vantung etlawm mahmah kiukiau ah meiivom neucik khat a om bek na mu uh a, tua bek mah na lungsim vuah koih in, tua thu bek nong gen uh hi. Ahi zongin tua mun neucik khat simloh mun awng(meii omlohna) lianpi om lai ahihna na phawk kha kei uh hi. Tua mah bangin na nuntakna sung vuah zong na tuah, na thuak, na haksatna neuno khat bek na lungsim vuah na koih uh ciangin na nopsak nadinguh tampi hong khaktan in lungkiatna hong guan hi,” ci-in a genpih hi.\nMihingte i nuntakna pen van dumpi mah tawh kibang ahi hi. Tua van dumpi tungah meiivom neucik zong om dinga, golpi zong om kha thei ding hi. Ahi zongin vantung buppi meiivom tawh kidim hisam lo ahihna i phawk ding kisam hi.\nI tuah, i thuak thu le late in meiivom lom khat bangin i nuntakna ah mun hong luah ding hi. Tua hun ciangin tua meiivom neucik pen bek lungsim ah koih in i hun manpha tampi i beisak sangin, lungdamna, lungnopna, kipah maitaina tampite in i kim i pam ah hong umcih lai ahihna i phawk ding kisam hi.\nI nuntakna sungah eima tel masak, eima deih masak ahih zenzen loh hangin meiivom bangin a etlawm lo dinmun khawngah zong i om kha thei hi. Tua hun ciangin hih meiivom lom khat in ka nuntakna bup hong susia ei, ci pah lo-a, mun tampi awng lai, lametna tampi om lai, maban tampi om lai cihte i phawk ding kisam hi.\nTua meiivom neucik khat bek mitsuan in kha kunkun nawnlo in khuadak khia dih ni… A limci teng, a lawphuai teng, a lungdam huaiteng in ei hong ngak zihziah lel hi.\nI lungsimte taangzai takin hong khia ni…Lametna thak tawh khuadak khia ni…Maitaina tawh kalsuan ni…Ei ading tung sunni hong taang dinga, meiivom lomnote hong thengmang lel ding hi. Lungdam, Dong Mung\nPrevious: Numei pil le Numei hai ~ Job Cinpi\nNext: Tedim Khua Zuun Kik Dihni (1) ~ Khup Khan Thang


timestamp: atn

url: =Pianna Tuun leh Zua ~ Evan. Langh Do Khup :: ZOMI DAILY\nposted on 4 May 2012 at 10:24 am Lomkholna: Article, Dokhup, TuunlehZua\nPa cih kammal pen kipatna, piangsakpa, pianna, a bul cihna ahi hi. Piancilna Pasian pan a hong kipan ahi hi.malakhi 2:10 na ah Eite khempeuh in, eite a hong piangsak Pasian ahi PA khat bek nei hilo i hi hiam? na ci hi. Tua ahih manin hong piangsakte pen Pa kici a hi hi. Pate zong leitungah mihing a ih pian khiat nadingin Pasian in azat, ih leitung Pasian ahi uh hi. Banghanghiam cih leh Pasian in a thupha te Pate tungah koih a leitung ah nuamsa a khansau theih nading pen Pate in hong piak theih ahi hi.\nA thupha pen Pasian a’ hi a, Pate in hong zek khia uh ahi hi. Eite khempeuh pianna pen Pasian pan hi a, leitung ah ih suah khiat theih nadingin Pasian in ih Nu leh ih Pate’ tungtawnin hong piangsak ahih leh, thupha ih ngah ding khempeuh in zong ih Nu leh ih Pa te tung a tot loh phamawh ahi hi. Ih ngah ding thupha khempeuh ih Nu leh ih Pa in kem ahih manin Nu leh Pa a lungdam sak, a lungkimsak te in thupha tam ngahding ahi hi.\nThupha a nei Pasian ih zahtak mah bangin, a hawmkhia Nu leh Pa zong ih zahtak ding ahi hi.Nu leh Pate’ sung panin a piang laigui kizom lian nangawn thupha ngah dan kibang lo hi. Nu leh Pa a lungdamsakte mah in thupha tam ngah uh hi.\nPa ih cih pen singkung bang hi leng ih bul. ih zung ahi hi. Tua ahih man in kidem thei lo kilianzaw thei lo hi. Singkung khat bangzah takin a pal lunin a gah phazongin azung a bul na kip kei peuhleh a tuk ding hi lel hi. Ama gahphatna a kipsak ding pen a zung a bul ahi hi. Tua mah bangin Nu leh Pa lungkimsak lopi a hauhna pen a zung kip lo singkung tawh kibang hi.\nA zung kip lo singkung pen agahphat semsem leh a tuk ding naisemsem cih na ahi hi. Banghanghiam cih leh a gah lel in akung hong tuk, hong puk ding hi. Tua mah bangin Nu leh Pa lungkimsak lopi a, huahna pen a hauh semsem leh lau huai semsem hi. Banghanghiam cih leh a hauh semsem ciangin kisathei semsem a, Nu leh Pa loin nungta mawh keng cihna lungsim nei ahih manin, a puk dinga zawn ding a nai semsem ahi hi. Tua ahihman in Nu leh Pa pen dem khak loh ding a thupi penpen ahi hi.\nEima ut thu-in ih minam ih khel theih lohna muntak pen Nu leh Pate’ thupina ahi hi. Minam leh beh pen Nu leh Pate’ thupina ahi hi. Minam leh beh pen Nu leh Pate’ tung pan ahong piang hi a, ei deih ei utna minam khat peuh ah ki-om thei lo hi. Ih Nuleh ih Pa zomi na hi uh a hih manin ut ta leng ut ta kei leng zomi ih hi hi. Bangzah takin ih gina zongin ih Nu leh ih Pa Mangvom Mangkang ih suahpih thei tuan kei hi.”Pa aw, Zomi nahih khak pen hamsia lua teh, kei pil ta ka hih manin mangkangte hong suahpih mai ning” cihbang om thei tuan lo hi. Bangzah takin pilna ih hau ta zongin ih Pate tawh ih vangliatna kikim thei ngei lo hi.\nTate in Pate kamsiat nadingin ih samsia thei kei a, ahih hang in Nu leh Pate in tate kamsiat nadingin hong samsia thei uh hi. Moses thukham hun lai-in tate in Nu leh Pa a samsiat khak uh leh kithat lian lel hi.(Pai.21:17 Siam 20:9) Tua ahih manin Pate pen gina ta leh gina ta kei leh ahi bangbangin zahtak lel dingin Pasian in akoih ahi hi. Evan. Langh Do Khup\nPrevious: HIV leh Syphilis sitteltheih nading Portable Device\nNext: Zomi cih minam ommah ei ~ Tual Khan Suan\nCentral ZOMUS pan Dahpihna ~ Bass Guitar tumsiam Zekhe\nOklahoma Zomi National Day (2015) vai zaksakkik na\nBahamas tuikulh sung a singno po ~ Tg. Samuel Nas


url: =University Sang Kahna ah Sang Naupang te’ Suakta Takin Teeltheih Khuan – chinbridge Institute\nUniversity Sang Kahna ah Sang Naupang te’ Suakta Takin Teeltheih Khuan\nPosted on January 30, 2020 February 19, 2020 by chinbridge\nCer Kheng Mual\nSang naupang ten pilna a sinna uh ah amau kahnopna sang suakta takin teeltheihna khuan anei ding uh thupi mahmah hi. Kawlgam pilna sin daan (education system) ih et ciangin ei deih deuhna lam (major) suakta takin teelkhuan om hi ih cih theih hangin ahun tatak ciang haksatna, a khaktan thei na tampi om ahih manin ei deih leh lamet, a na bangkhit khol loh hun na om hi. Sang naupang pawlkhat te pen amau kahna ding sang leh asin ding uh lai (major) pen thu nei (Minister of Education) ten a na gualh khitsa uh ahih manin sang naupangte’ picin, khantohna ding lampi akhak tawh kibangin amau deihloh leh ukloh laite sin kha uh ahih manin phattuampih lo in ahun uh mawk bei uh hi.\nKhantoh theih nading lampi tuamtuam te lakah University sang ah pilna sina zong khantohna namkhat ah kihel ahi hi. Sang ih kah ciangin sang lai bek sin lo-in adang thu leh la tampi ih sinna ahih manin sang ih cih pen gamh piak bangin pilna leh siamna ong kipiakna mun ahi hi. Khangno ten ih ngimlehtup te a tangtun nadingin ih sepna mun pen sang ahih manin suakta takin ih teeltheih ding kisam hi. A kahnop lohna sang, a ukloh lai asin kha tuni dong sang naupang om lai hi. Bang hangin tua bang dinmun kituak kha hiam? Sang naupang ten amau deih deuh lam lai (major) suakta takin teelkhuan om hi acih uh hangin a kah taktak uh ciangin thu nei ten a na geelkhol khin ahih lam kimu hi. Gentehna in sang khat ah sin deuh ding lai (major) 12 a om hileh sang naupang khat in ama sin nop khat teel thei hi. Ahih hang tua bang dinmun ih et ciangin siauh khuan om a, sin khuan kingah lo hi. University sangkah ding asiau sang naupang te, thu nei ten a tan sawm mat uh tawh sit in a teel uh ahihna kimu thei hi. Tua ahih manin tan sawm on na mat pen a thupi mahmah dinmun ah om hi. Mat hoih tawh tan sawm a ong sang naupang te adingin amau kahnopna sang leh deih deuh lam (major) teelkhuan tam zaw a, mat atawm sang naupang te adingin teeltheih khuan om lo hi. Sang naupang khat’ ukna leh siamna en lo in ama tan sawm mat bek tawh en in deih deuh lai (major) teelkhuan om hi. Tua ahih manin sang naupang khat in ama sinnop lai leh thunei ten a teel sak uh lai (major) kikal kisongsawlawi thei hi. Tua bang dinmun teng hangin sang naupang ten pilna a sinna uh ah suakta takin teelkhuan om lo a hihna ong lak hi.\nkawlgam ah kumpi ten sang naupangte amau gamke (state/region) sung tekah a kinai napen leh a kilawm napen sangah sang kah sak uh hi. Chin State pan tan sawm gualzawhna anei sang naupangte ahih leh Kalay University leh Monywa University ah kah sakin Falam leh Thantlang gamhuam sung ate bel Hakha College ah kah sak uh hi. Tua danin ciang tan uh hi. Hih bangin a ki ciangtan sakna hangin suakta takin sang leh major teelkhuan aneih loh ban vuah sang naupang te akantohna ding uh khaktan thei hi. Gentehna, Falam leh Thantlang gamhuam sung pan tan sawm ong te Hakha College bek ah kah thei ci ni. Sang dangte ah a kisin thei computer, manglai akipan tintan tuamtuam te akah nop uh ciangin kisapna tampi om ahih manin sang naupang te khantoh nading zekai sakin supna piang thei hi. Tua ahih manin sangte a omna mun’ dinmun etloh phamawh hi. Ih sin a kibat hangin ih sinna mun kibanglo ahih manin ih siamna zong a banglo thei a hihna kimu thei hi.\nSang naupang te suakta takin teelkhuan piakna pen kongkhak ahon sak tawh kibangin nakpi takin thupi hi. Sang naupang te amau kahnopna sang leh asin nop uh lai te ateel uh ciangin amau theihna cin/kifit ahih nak leh adang kalh tuamtuam nei se lo in suakta takin akah asin ding uh kisam hi. Tua bang hilo in kumpi in sangkah nading mun cih thadah a sin ding uh lai nangawn amau ciaptehna bangun akah sak uh leh sang naupang te akhantohna ding uh khaktan bek tham lo in sang naupang te pil tungtuang ngei lo ding uh hi. Tua ahih manin pilna lamah ih khantoh zawk nadingin sang naupang te thukhun leh ngeina dan in cici lo-in suakta takin ateel theih nading uh kongkhak te ih honsak ding kisam hi.\nNote: Written by Cer Kheng Mual, and translated by Langh Sian Khai\nPrevious Post Tuition Honna, Letsong Piakna Leh Pilsin Saang Sinna\nNext Post Zogam Pilna Saang Sinna ah Suahtakna\n4,055 time visited


url: =Numeino te maw Pasian? | April 3 ~ MUC\nNumeino te maw Pasian? | April 3\nAdmin 8:42:00 PM Articles, MISSION NEWS\nTRINIDAD AND TOBAGO April 3\nDaniel Amattaeran, 29\nDaniel in kum 11 a phakin a vengte khat in Suriname khuapi Paramarebo ah hip-hop lamdan khat hil hi. Daniel in tua bang lamdante TV ah mu ngei zelzel a, ahi zongin amahmah kisin ngei lo hi. Khut kilen a, khe khat bek tawh lam cih pen lamdangsa mahmah hi. Hih dan lamte pen numei deih lamdan hi-in a en zong numei vive hi zaw pian hi. Aman zong hip-hop lamzia ding kisinsin hi. Daniel in lam uk mahmah khat hi. Lam kidemna tuamtuamte panin zong pahtawi-na ngah zelzel hi. Tua bangin pahtawi-na a ngahte lakah Netherlands gamah pai theih nading ngah hi. Amah pen hong minthang semsem hi. Nungak tampi in panpih uh hi.\nNi khat Daniel in a lupna tungah tawlpi khat tu-in thu ngaihsunsun hi. Tua bang hun laitakin amah a hopihna aw ging khat za hi. “Na nuntakna-ah bang sem nuam na hiam? ci-in dotna za hi. Kha Siangtho hopihna hi kha ding hi, ci-in ngaihsun hi. A nu le pa in a neulai-in biakinn ah kikhawm dingin tonpih thei zel uh a, ahi zongin kum sawtpi sung kikhawm nawn lo hi.\nDaniel in Kha Siangtho hopihna deih lo hi. Tua sangin leitung nopsakna leh gualnopnate lunggulh zaw hi. “Pasian aw, tu’n hi nai lo” ci phot hi. Lamna-ah kihel dingin ngaihsun kik hi. A teek a guai ciang tha nei lo-in a lam zawh nawn loh ciangin biakna lam kinbawl zaw ding leh tua hun ciangin biakinn pai ding ngaihsun hi.\nDaniel in zan a ihmut ciangin a mang sia den a, dawite in hopih tawntung hi. Zan khat a mangin Jesuh Nihvei hong pai-na mangman hi. A mang sungah Jesuh in puankaang silhin meilompi tungah a tu mu hi. Leitung in meikuang tawh kidimin mihingte in a sak, a khang mun citeng ah tai kawikawi uh hi. Tha khatin Daniel in a mangmatna panin khanglo-in a lungtang kinawhsai mahmah hi.\n“Kei a mangthang ka hi ta hi.” ci-in ngaihsun hi.\n“Pasian kiang zuan ding hun hi ta hi, ci-in pulaak hi. Ahi zongin ama ngaihsut bangin gamta tuan lo hi. Hun tawlpi khat hong beito-in kum 19 hong phak ciangin college sangkah a, Khristian hi lo a sanggamte khat tawh omkhawm hi. Ni khat Daniel in tutphah tung khatah DVD khat mu a, tua tungah “Hip-Hop thuman” cih khat mu hi. Hih DVD pen Khristian ministry khat in a hawmkhiat hi napi Khristian innkuan lo inn sungah hih bang DVD amuh ciangin lamdangsa hi. “Hih kua lei hiam? ci-in dongpah hi. Koi pan kingah hi-a, kua lei hiam cih a thei kuamah om lo uh hi.\nDaniel in hih DVD en phapha-iin Hip-Hop hong piankhiatna thu pen migilote kipawlna, mi thahna, guktakna, guihtheih khamtheih tawh kidiahin siatna tuamtuam tawh kidim kipawlna khat sung pan hong piangkhia ahihlam mukhia hi. Daniel in a cih nading thei lo-in a lungmang hi. Hip-hop in dawi tawh kipawl ahihlam amuh ciangin hip-hop mudah mahmah hi. A beisa-in hip-hop pen numei tawh kithuahna, gualnopna mawkmawk bangin ngaihsun hi. A lawmte khat tungah “Hih DVD sunga thute a takpi mah hiam, ci-in dong a, a lawm in, “ hi kei” ci-in dawngkik hi. Daniel in man leh man kei taleh bang phamawh hiam, ci-in ngaihsun hi. Daniel in a lam mah zomtoto hi. Tua kawm mahin a sanggam Adventist thu-um khat tawh biakinn ah kikhawmin pai zel uh hi. Kha lang phial bang Pasian thugenna-ah kihel a, thugensia pa in kituiphum ding a khensat khempeuh ki-apna nei dingin a mai ah hong pai un, ci-in a sap ciangin Daniel zong a mai-ah vapai hi. Tua bangin a pai kawmkawmin a pumpi khempeuh linggawp hi. A lungsim sungah thunih kido den hi. “Hip-hop nusia ding na hiam? Numei, khamtheih tuamtuam leh gualnopna taisan ding maw? ci-in hopihna khat za a, a dang hopihna khat in “Jesuh tel zaw in. Amah bek lampi hi” ci-in hopihna khat ngah hi.\nThugensia pa in khensatna a nei zo nai lote a paikhia un, ci-in sapna a piak ciangin, Daniel in a lungsim sungah ki-ap ding ka hiam, ki-ap nai lo ding ka hiam, ci-in ngaihsunsun hi. Daniel in sumle paai, minthanna leh numei tawh gualnopna khenglah hi.\nTua zan inn a tun ciangin ihmu thei lo hi. Khukdinin thungen a, “Topa aw, ka kikhel ding nong deih takpi leh nalamdang khat hong lak in. Zing ciangin thugensia pa in sapna hong neih kik leh ki-ap zawhna tha hong guan in,” ci-in thungen hi.\nA zingciang nitak thugenna-ah thungai-in vapai kik a, thugensia pa in ki-apna nei ding mipite samkik hi. Daniel zong a tutna pan dingkhia-in ki-apna nei ding ngaihsun hi. Ahi zongin a ciling gawp hi. Tua leh a bilah hopihna nih za hi. “Topa aw, ki-apna nei ding a mai-ah pai zawhna tha hong guan in”ci-in thungen hi.\nTua leh, a nunglam pan a sawn khat om tawh kibangin kisawn hi. Amai lam zuanin hong pai hi. Kal khat khit kal khat thugensia pa lamzuanin hong pai hi. A maigualah vading hi.\nTu-in Daniel in kum 29 cingkhin a, pastor sem dingin University of the Southern Caribbean ah laisin laitak hi. Amah leh amah pen Facebook evangelist ci-in facebook panin Pasian thugenna, Pasian thulamah thapiakna video tuamtuam lahna leh facebook tungtawnin Pasian nasepzia ding cihte zong thuhilhna pia hi. Tua bangi a nasepna tungtawnin tu-in mi 24 in kituiphum khin uh hi.\n“Pasian in hong hehpih mahmah hi, cih ka phawk hi. Tua hang mahin Pasian nasepna-ah ka kihel theihna bangbang tawh mapangin na ka sem hi.\nA beisa kum thumlai-in Sabbath School sumpi huhna tawh University of the Southern Caribbean college adingin biakinn khat kilamthei hi. Hih college in Trinidad, Tobago khuapi-ah om a, Daniel sangkahna sang hi. Tua banah a sawt lo-in a kihong ding “center of influence” ding a, hih mun panin Pasian nasem dingte thusinna mun hoih khat hong suak hi.


url: =Zogam Diary ~ Pu Thangboi :: ZOMI DAILY\nposted on 4 November 2018 at 7:20 pm Lomkholna: News, Thangboi, Zomi\nOctober 12 – 28, 2018 sung Zogam Salphate’ mual bawl ding in kazin sung ka muhkhak ka tuahkhak thu pawlkhat hong hawmsawn ing.\nMual Bawl Nopna\n1998 kum a kipan sisan tawh kiciam in Zogam Zolei a ding hunbit nasem ding a kipiakhia, tua hunlai a Zomi khangno, pawlkhat na om hi. Amau leh amau Zoheisa Unit kici uh hi. Kawlgam sung a omom tawh na kisem zolo ding cih ngaihsutna tawh India na pai uh a ZRO/ZRA tawh na kizom uh hi. Tua apaito khangno tampi lak pan in 2015 kum in mi 2 in hong mualliam san uh hi. Tua nihte lak ah khat pen ka pianpih ngiat ka upipen ahi Thang Len Pian (a) Heavy Piang ahi hi. Akhatpen Pu Danny Mang Khan Khup ahi hi.\nAmaute gel pen asih kuan uh ciang un inn khat sap khawm uh a tua inn khat sung pan in anih un akivui ngiat uh ahi hi. Tua inn sung ah amau tegel leh aseppih uh ahi Pu Sian Muan Mang te innkuan tengkhawm uh hi. Tua hang a asihlai uh hita leh a mual uh akibawl ciang in hita leh Pu Sian Muan Mang in inntek buangkuapi asem ahi hi. Ka U Heavy Piang in June 16, 2015 ni in hong nusia a, Pu Danny in June 23, 2015 ni in hong nusia hi. Nipi kal khat bek kihal uh ahih man un atonkhawm phial uh ahi hi.\nUS Pan Gelna\nAtung a hang teng tawh ka U’ mual kabawl ciang in Pu Danny’ a tawh bawlkhawm pah ding cih pen ka ngaih sutsut sa ahi hi. Ahi zong in ih neih ih lam in hong cin lo deuh ahih man in, pumpi sung ah sisan lum aluan lai siah Zogam Zolei ading in kigingsa in om ding a Laisiangtho leh Thautang nam ngiat a akiciampih uh ahi Zoheisa Unit te ka kuppih hi. 2018 kum June – September kikal US kazin sung in Pu Paa Pau (Portland), Pu Thomas Thang Lian Piang leh Pu Gin Pian Khup (Nashville), leh Pu Steven Suan Mang (Maryland) te ka kuppih hi. Hih vai lawmdangte tawh zong kikup kul ahih man in Pu Thomas Thang Lian Piang in coordinator (palai) hong sepsakna ding in ka cial uh hi. Ama’n zong nakpi tak in hahkat tak in hong vaihawm hi. Mualsuang a lai gelh ding pen Pu Gin Pian Khup (a) Pu Zo Khup in hong gel ding in ka ki thukum uh ahi hi.\nLamka ah mualsuang bawl ding in ka kithawi laitak in Tedim pan Pu Gin Pian Khup’ pianna a Pa ahi Pu Kam Pum in hong nusia hi. Tua zawh phet in Singapore pan in Pu Thomas Thang Lian Piang’ nau nu in cikziathuai tak in hong nusia leuleu hi. Tua bang teng tawh amaute contact theih in hong om nawnlo a ka lung hong neuman mahmah hi. “Bangbang hi leh gelsa himawk aih teh apiang thei bang in bawl veve ning” ci’n ka kuankhia hi.\nKawlpi 12 – 15, October\nKawlpi ah ni 4 sung ka taam a Pu Danny’ sanggamte ka kan hi. Pu Nung Sian Tuang’ huhna tawh a u Sayama Bonny Neam Kho Ciang tawh 14 ni ka kimu thei uh hi. Thunung thuma omkha leh cihna tawh Pu Danny’ mual bawl khuan hong piakna ding leh amau’ lam pan pek khat zong piak kullo ahih lam kagen ciang in ama’n zong lungdam tak in Pu Danny’ han leh mual bawl khuan hong pia hi. Lai mahmah tawh gelh in suai ka kaisak hi.\nTedim 15 – 16, October\nTedim ah 15 ni zan kataam hi. Ciimnuai hotel katung hi. Nitak an neding in kapai ciang in Tedim na khangto ahih lam kaphawk hi. Mawtaw hoih nono tampi tawh ka kituak hi. Zan ciang in zong mawtaw leh saikel gingging hi. Boarding (Bawda) a om sangnaupangte’ laisim kaza ziahziah a nuntak gimnam kasa hi. Mi pawlkhat in ka la deih mahmah khat ahi “Near The Cross” cih la pen a mangla in awkim tawh hongsa ziahziah uh a kalung hong leng tiaituai peuhmah hi.\nTonzang 16 – 18, October\nTonzang ah ka Pu Thang Lam Pau te’ inn ah 16 leh 17 ni zan ka taam hi. Hun ka ngah ciang in khua nuailam a lamzikpi kisial thak pen leh khua khung lam a tualpi thakte khawng kava en kawikawi hi. Mawngmual pan leh Tuitum lam pan zong kava gel et a, kaneu lai vasa beng khawng a kavakvak lai a ka sunmangte leh 1999 kum India ah LST sang ka kahcil kum a antang lianga ka thungetnate hong tang tungtungta ahih lam kaphawk a ka lungdam peuhmah hi. 1999 kum Secunderabad a Bharat Bible College ah ka kahlai in 1999 kum kumthak pen kum 1000 zalom kilaih ding ahih man in leitungbup in buaipih mahmah hi.\nY2K vai zong om hi. Kei zong ka ngaihsun a “Khang khat a kum tullom kilaih khat tuah khak ding hamsa mahmah aih teh bangci dawn ding?” ci’n ka ngaihsun hi. “Ni 3 angtan thungetna tawh dawn ning ei” ci’n ka khentat hi. Tua ni 3 sung ka thungetnate tu’n ih gam ih lei ah hong tangtung hiaihiai ta ahih man in ka lungdam mahmah hi.Tonzang khawng ah gas khawng tawh an kihuan ziahziah ta ka muh ciang in ka tha dimtuam mahmah hi.\nCikha 18- 19, October\nTonzang ah Kawlpi – Cikha bus ngak a zan 2 taam kahi hi. Tutna ngah nuam ka hih man in Kawlpi – Cikha ai tutna kalei a Ks. 15,000/ kapia hi. Khadawmi te hi. Tedim pan in zong Cin Lian Khai kei tawh kithuah ding in hong tuangto hi. Bus hong tunma in khuasung kavak leh Cikha pan a hong paisuk Thawnpi tawh ka kimu uh a Thawnpi in ama’ mawtaw ah hong tuang in acih ciang in lungdam tak in kasang pah hi. Bus sap tawm beek hong khiatkik khak uh leh ci’n gate ah kava gen leh hong khiat tuanlo uh a, ken lah hauh pahna ding hisamlo aih teh ci’n kangen taaltaal sekei hi. Thawnpi in sun an hong vak ban ah a mawtaw hoih mahmah tawh Cikha dong hong pua lai ahih man in tawldam mahmah hi. Cikha zong na khangto mahmah a khuasung ah kultal khawng na kizut sitset hi. Nidang ciang in khuapi suak mahmah ding ahih lam ka mu hi. A mun zong hoih mahmah hi.\nLamka 19 – 25, October\nSak lam khualzin pen nidang bang nawnlo in ki suakta hetlo hi. ID card ih neih kei leh kipai thei nawnlo hi. ZRO makaite’ thusiamna tawh 19 ni Behiang ah ZRO Defence Director pa leh ka inntekpa Pu Sian Muan Mang te’n hong dawn uh hi. Lampi ah buaina omlo in nuamtak in Lamka ka tung uh hi. Pu Thang Lian Pau’ inn ah hong tungsak uh ahih man in tawldam mahmah hi.\nImphal 20 – 22, October\nLamka ah Pu Go Hau (Zomi music kungpu) in hong delh phei a, Imphal ah hong zui in acih ciang in kazui pah hi. Ama’ inn ah nuamtak in tung in pawlpite tawh zong hunnuam kangah thei hi. Akpi tuilai khat hong gawh ahih man in mitkhu bawk thiutheu zo hi.\nIndia lam pang ih tun teh lampite na hoihlo zawta mawk hi. 2015 kum kapai lai sang in zong na hoihlo zawlai hi. Lamka khuasung mahmah ah lampite phok zihziah hi. Lamka kual bek atuaci hiam kacih leh Imphal lam zong na hoih tuanlo hi. Nidang sang in nakpi tak in lampite hoihlo zaw hi. Behiang leh Lamka kikal ah 2015 kum leh tukum kikal a kilam thak innthak kamu kei hi. Innte lui thei mahmah ta a hoih mahmah ih cih ding tam hetlo hi.\nZu Kiduh Mahmah\nKa paipaina ah bel zu aki nak nek mahmah lam ka mu gige hi. Khangnote bang anumei apasal in nekhawm zihziah mai uh hi. Singat leh Lamka kikal a luikawm khat ah mi tu ngeingai hi. “Huate bang hih uh ahia?” kacih leh “Khuasung ah zunek kikham aih ciang a gamgi ah ane uh hi” ci hi. Saljang leh Ngawi Phai khua kikal ahi hi.\nAtung a ih gensa mah bang in US lamte dahna kahna hang tawh ki contact zolo ahih man in Mualsuang tung a laigelh ding ahithei bang in kagel maita vua, hun kinei hetlo ahih man in ka vaikhak mengmeng uh hi. Amau zong lungnuam tuanlo ban ah Pu Thomas Thang Lian Piang’ hanciamna tawh Pu Nang Khan Suan (Canada), Pu Gin Pian Khup (USA), Pu Steven Thang Suan Mang (USA), leh Pu Thomas Thang Lian Piang (USA) te’n mual bawlna ding in $150 ta tawh hong pahpih uh hi. Inntek Pu Sian Muan Mang in zong tampi bei hi.\nOctober 25 ni zingsang nai 8:00 in New Lamka, YPA hanmual ah Zogam Salphate’ mualsuang honna hoihtak phatak in ih nei thei hi. Amau’ kivuina mun lian mah ah mualsuang abawl ih hi hi. Zogam Zomi a ding a kipiakhia uh ahih man in beh leh phung tawh ki vaihawm lo hi. Hun kilaihlaih ahih man in nidang teh aguh atangte uh ih it ih thupitsak semsem hun khawng hong tun mel zong kithei lo hi. Tua bang hun atun leh tu a ih nasep pen amun ciaptehna hong suak ding hi.\n25 ni mual bawl khit phet in innlam ka zuankik uh hi. Cikha, Tonzang, Kawlpite ah zan khat ta taam suk in 29 Zangkong cidam ludam in katung hi. Hong buaipih hong tawlpih hong huh hong panpih khempeuh tung ah lungdam mahmah ing. Note’ Itna Sung Ah, Mung Laan Thang (Zangkong)\nPrevious: Hennunuai (Spinach) nekna le cidamna\nNext: Malaysia, Kuantan aom innsung khatah Gas bung puakkham in mi 1 liam\nTulaai Leitung Thuthang Tuamtuam Updates (Sep 14)


url: =Syria ah Rebel te ukna tunglam panin kikap, mi 15 si ~ TK Lian :: ZOMI DAILY\nSyria ah Rebel te ukna tunglam panin kikap, mi 15 si ~ TK Lian\nposted on 31 December 2016 at 12:01 pm Lomkholna: News, Syria, Thangkhanlian, World\nDec. 31, 2016: Damascus khuapi sunga om rebelste ukna Eastern Ghouta region kiim zan in tung lam panin kikap a, nautang (civilians) 15 kiiim in sihna tuak hi. Syrian Observatory for Human Rights (SOHR) in hih bangin ceasefire thukimna om lai-in Eastern Ghouta tung lam panin kikap a, Syria kumpi kap maw Rusiiate kap maw cih kitel lo hi ci hi.\nEastern Ghouta pen Syria kipat cil a kipanin rebelste ukna hi a, zan in a kikapna pen Douma, Harasta, Arbin, Zamalka leh Saqba kiim hi ci-in SOHR in gen hi. Eastern Ghouta a om AFP correspondent in zan zingsang panin vanleng ging kiza hi ci hi.\nRebels ten zong Ceasefire thukimna palsat in kumpi lehdo galkap (Opposition fighters) ten rockets zangin Damascus kap uh hi ci-in Damascus a om AFP correspondent in ci a, Damascus a kikapna hagin mi sagih in liamna tuak hi ci-in Syrian state television in gen hi.\nRelated: Geneva thukimna tawh kisai tawmkhat (Geneva Convention)\nSOHR in Daraa khuapi a kikapna ah naungek khatin sihna tuak hi ci hi. Hih bangin ngongtatna a pian’ kikna pen Russian President Vladimir Putin in Syrian government leh rebels ten ceasefire thukimna nei thei uh hi a cih khit nunga thupiang ahi hi. Syria buaina pen March 2011 in kipan a, tu dong mi 310,000 val in sihna tuak khin zo hi.\nSource : The Hindu/ Thang Khan Lian\nPrevious: Hallo Zogam – 6 ~ T. Sawm Lian\nNext: US in Russian Diplomat 35 ahawlkhiat hangin Russia in US uliante hawlkhia loding ~ TK Lian\nKawlgam ah Ebola Virus omlo ci’n kumpi te’n tangko\nKhristian suahna in I ngeina siasak hiam? Dr. Ngul Khan Pau\nGZA: Khrismas thupha paihna & tangkona (December 2018)\nPa, Napoleon azopa ke’n zo!\nCOVID-19 Humpi kua sungah Topa’ vantungmi tawh ~ Dr. Dongno


url: =Dahna Pulakna : Mangpha Pa Thang Kap Khai @ Khaipi :: ZOMI DAILY\nposted on 24 May 2016 at 7:11 am Lomkholna: Dahpihna, News, ZIUSA, Zomi\nUSA gam, Georgia State, Atlanta khuapi a teng Pa Thang Kap Khai @ Khaipi, Kum 33 (Naulak beh) in abeisa May 22, 2016 ni zingsanglam nai 4:30am hunin Thaguilam natnatawh atenna innphualzang panin mual ong liamsanta cihthu izakmanin Zomi Innkuan USA kipawlna in nakpitakin kidahpih, kilainatpih hi.\nPa Thang Kap Khai pen Zogam, Tedim uksung, Anlangh khuami, Sakollam veng, Tedim khuapi ateng Pa Pau Ngaih Suan leh Nu Man En Cing ten Tapasal 5 leh tanumei 3 nei-in amau unaulaizom 8 sungpanin atumpen 3 na leh unau Pasal lakah anaupen ahihi. nuntakkhuasakna anuamzawding lunggulhna tawh abeisa 2011 kum in USA gam ongtung ahihi. 2011 kummahin a itmahmah azi Nu Ciin En Lun @ Buahpi tawh pumkhatsuakna ongnei uhhi.\nPa Thang Kap Khai pen USA leitang tunga teng Zomi khat ahihna tawh kizui-in ZIUSA kipawlna thukhun ombangin Zomi sungah unausanggam khat, laizomkhat hihna lainatpihna lahna in Zomi Innkuan USA kipawlna in Paakkual khattawh Mangpha khakna kineiding hi.\nI sanggampa Khaipi tawh a nunungpen hunzatkhopding pen ongtungding May 25, 2016 (Wednesday) ni sunnung 12:00pm hunin Atlanta khuapi a Zomi SDA te kikhopna Biakinn, 3567 Covington Hwy, Decatur, GA 30032 ah Pr. Suan Lian Mang in SDA pawlpi ngeinazui-in ong makaihdinga tuakhitciangin Melwood Cemetery, 5170 E Poncedeleon Ave, Stone Mountain, GA 30083 ah daitansakna/Vuina kineidinghi.\nI sanggampa Khaipi ongnusiatna hanga adah akap Inn leh gam muntuamtuam pana alunglengkhuangai pianna nulehpa sanggamteng leh khuapihtuipih tanaumeltheih akuamapeuh adiakin a nusiat a itmahmah azi Nu Ciin En Lun @ Buahpi tungah ibiak Vanglian Pasianin amakiangpana ongpai a khasiangtho hehnepna bucing ongpiaksak henla aluang khituite ong nulsakin lungnoptawldamna ongguatsak kimciat tahen cih Zomi Innkuan USA kipawlna in thu kongngetpih uhhi.\nGenbehna : Sihvuinidong nitaksimin anuai a Address ah Atlanta bulphuh Zomi Pawlpi tuamtuampanin siapite makaihnatawh hehnep hunbawlna kineidinghi.\nPa Khaipi & Nu Buahpi te inn : 782 Jolly Ave S, Apt # E-9 Clarkston, GA 30021\nPrevious: Syria Refugee mi 100 Malaysia hong tunbehding\nNext: Tulaai Leitung Thuthang Tuamtuam Updates May 23, 2016\nE-card bawltheih hunding ani Deadline kikhinto loding hi: Immigration Director


url: =LUNGSIM THUKHAM PALSAT l5 | Dam Mang\nJerusalem lamkikin a buai mahmah kawmkal ah, mizawng mihau ki deidan na bek hilo in, mihaute in mizawngte sim- mawhbawl uhhi. A saltan mapekpan kipan a omsa khat hi a, a ciahkik uh ciangin zong hong thokik hi.\nNehemiah 1: 1-5 simin. Hih tengah bang thu piang hi- am? Mite’n bangthu hangin kap uh hiam?\nMipite in, Nehemiah’ makaihna sungah, ki pumkhat in langdonate maingat uhhi. Pualam pan hongpai simmawhnate langkhatah ki pumkhat mahleh, a sunglam ah bel, ki thutuak khollo uhhi. Pualam gal nakpitak dokhawm hi napi, a sunglam a kitamhsa ahi hi. Makaite leh mihaute in, amau meetna dingin mizawngte zang thei mahmah uh ahih manun, mi zawngte in suahtakna dingin kap uhhi. Innkuan pawl khat in bang annek ding zong neilo uhhi. Pawlkhatte leuleu kial tun- sungin inn leh lo zuak khin in, bangmahnei nawnlo uhhi. Pawlkhat in, Persian kumpi tungpan sum tawi la in, atate uh sal tangsak uhhi.\nHaksatna hong tunna bulpi in, kialpi leh phiangsiah hi a, kumpi tungah siah a piak zawhloh uh ciangin, vengte kiangpan leitawi la uhhi. Persia kumpi in zong a siah, Judah gam adingin, kumkhatin ngun dangka 350 (Neh. 5: 1-5) la uh- hi. Phiangsiah pia zolopa khat in, leitawi zong masa hi. Kum- khat a piak zawhloh khit, a kumkik ciangin, a leibatsa ading vaihawm kulpah hi. Leiba taang in salsuah zong kulzel hi. Leitang a taanuh ciangin, atate sal dingin paisak in nasem in leiba loh uhhi.\nEima nasep khat peuhpeuh hangin haksatna khatpeuh i thuak thei hi. Eima khialhna omhetlo in zong kinatlawh gawp- gawp thei hi. Atung a bangin, kumpithu tawh haksatna thuak- lawh in, a zawnlawh mi zong omthei hi. Zawnna khau in amau mancip in, suahtak na’ng lampi omtheilo hi.\nTuni tu hun teh i zat nawn kholloh hang, sal cihpen tan- glai panin kizang mah mah hi. Nu/Pa gel in amauteek ahi a, tate khat peuh ahi zongin, sal in kizuak ziau uhhi. Nu/Pa in atate sal a zuak theihna’ng thu nei uhhi. Hi mah taleh, Pasian in, a kizuaksa sal khempeuh, kum sagih a cin ciangin khahkhia ding cihi. Mikhat a khantawn a sal a suak theihloh- na dingin, Pasian’ vaihawmna ahi hi.\nLeitawi dingpen, thukham in phalmah taleh, a meet laakding phallo (Paikhiat 22: 25-27; Siampi 25: 36, 37; Thuhilhkik 23: 19, 20) hi. Tua amau sum meet kilakte in, a kimkot gamte phiangsiah don tawh tehkaak leng tawmlua lel hi. Khasim sumlut, 100 ah khat kidong ngiatngiat hi. Kum za- lom 7 hunsung, Mesopotamia kumpi phiangsiah bang pen, kumsim in, ngun 100 ah 50 leh antang 100 ah 100 himai hi. Kumkhat 100 ah 12 cihpen tawmlua lel hi. Lai Siangtho sun- gah a gengen mite a phunphun napi pen, summeet (Neh. 5:10) lakna ahi hi. Na khempeuh laisiang-tho sung leh thukham sungah omsa vive hi napi, banghangin Nehemiah “heh mah- mah” hiam? Ngeina bangin gamta lo maw, thipi ngaihsutlua zaw maw?\nNehemiah’ thukhendaan tepen thupi mahmah hi. Lung- kimlohna neite zong, thukham palsat hi tuanlo uh ahih manin, mawk nutsiat lo in, leitung thukhenna sangin ahoihzaw in khensak hi. Hihte pen lungsim thukham a palsat hi bek uhhi. Sum leh pai haksat mahmah laitakin, mimal khat leh khat a kihuh uh kulhi. Pasiannin a ki nengniamte lampan hong pang ding a, mizawngte simmawhna langkhat pan in kamsangte hong paukhia sak ding hi.\nMakaite in tuathu maansa uh ahih manun, bangmah dawngkiklo uhhi. “Note’ gamtatna hoihlo hi. I gal ahi mi- namdangte zahkona i ngahlohna dingin, i Pasian zahtakna tawh nagamtat dinguh kilawm hi” (Nehemiah 5: 9) ci hi. Nehe- miah in a mite an le tui leitawi daanin “Leiba manin mi kilakna phiatni” (Nehemiah 5: 10) naci hi. Unau sanggamte tungah hih ding thukhamte a kipsak ahi hi. Mi khat leh khat ki it ding adeihna a hihi. Ama’ deihna pen mipite leh makai te’n thukimpih ciat uhhi.\nMakaite in amau suhtolh sate piakkik ding thukim ciat mahleh, Nehemiah in kambek tawh lungkim zolo a, thukip thukho dingin, siampite mai ah kiciamsak hi. Tua bang ahihna tawh thukip thukho hong suak in, nidang ciangin zong bul- phuh in kizang kik thei hi. Banghangin samsiatna pulaak se hi ding hiam? Nehemiah in, a puansilh sungah van kaihkhop bangin kaikhawm masa a, tua khit teh, a paai bangin a puan singkhia leuleu hi. Hih kamciam a zuilote in a neihsa uh man- suah ding cihna ahi hi. Tua hunlai ngeina bangin, thukham a kip nadingin, samsiatna santheih kul hi. Tua samsiatna a kihtak manun, thukham zong palsatlo tuampah uhhi. Khan- tohna lian mahmah khat a pian theihna dingin, hihbang in hih ding kisam hi cih amah’n ngaihsun hi.\nAnuai a Lai Siangtholui munte in, hih mite adingin, kamciamte thupit zia hong koici lak hiam? Gamlak 30: 2; Thuhilhkik 23: 21-23; Thuhilhsia 5: 4, 5; Siampi 19: 12; Pi- ancil 26: 31.\nNa kammalte in mitung huzaap aneihna phawkin. Bang kammal peuh paukhia a, bang hun a paukhia, koici paukhi- at cihte i koici kidoptheih tammaw?\nAbraham in, a kimkot gamte khutsungpan, ama’ inn- kuante a laakkik lai in ahih tawh (Piancil 14) kibanglian lo na- pi, Nehemiah in tua thukhun mah a zui a hihi.\nPhilipians 2:3-8 simin. Eima pumpi kinial cih thukhun- pi, tu mahmah in, nangma pumpi tungpan, koibangin ki- langsak thei ding na hi hiam?\n“Nehemiah in, hihbang ki zawhthawh bawlnate azak ciangin, ‘amau kahna kammalte ka zakciangin, ka heh mah- mah hi’ ci hi. Amah’n ukpi asep dingleh, hih ki nenniamnate susia in, thumaan takin ukding cih ngaihsun hi. A sanggamte noptuamna zonsak dingin, kuankhia in semngiat hi.” EGWhite PK (laimai 648).\n“Zeisu in, a kisam lopi kam mawkciam lohding hong hilh hi. Thumaan taktak ahi, himah, hikei cipeuh un; tua khengvalte peuhmah dawi kiangpan hongpai hi, ci hi” EG- White, Thoughts from the Mount of Blessings, laimai 67.\n“Hih Zeisu’ kammalte in, kammal valkai i paute hong khaam hi. Ahilo pipi ki mawkphatna, thumaan genlohna, kiphatsak kam, thuneu golsakna, sumbawlna ah thumaanloh- na cihte khempeuh hong khaam hi. Ama ombang taktak ahilote, a lungsim sung ombang taktak a paulo te thumaan kici theilo hi” EGWhite, Thoughts from the Mount of Blessings, laimai 68.\n1. Sumlam leh mimal kizopna khawngah, angkhualna in mikim lungsimtawng ah, banghangin omthei hiam?\n2. Pasian’ mite in, huaihamna koibangin pialthei ding hiam? Pasian in bang hong vaihawmsak hiam? Anuai a teng si- min. Isaiah 58: 3-12 le Micah 6: 6, 8.\n3. I kampau leh i kammalte in vangnei mahmah hi. John 1: 1, 2 sungah, Zeisu in “kammal” a cih ciangin, bang a cihnopna hiam? Kammal leh a khiatnate in bangzah thupi cih koici gending hiam?\n4. A beisa kum 2000 peklai in, Zeisu in, mizawngte note lak- ah omden dinghi acih lamdang nasa hiam? Tuate i huh ding ahi hi. Ei sang a hamsia zawte ading nasem dingin bangci thapiak ding hiam?\nTaggedlesson 5 4q19zokam ssl\nPrevious Article Generation in Crisis\nNext Article DÂNIN A TUM TAK CHU BAWHCHHIAIN l5


url: =Mehciap Hat ~ Zomi & Myanmar 2014 Census\nAbeisa sawt nailo hunkhat lai in, Zogam khamtung ah nek le dawnzia, heksuk hek tohzia, silh le tenzia leh khuasakzia pen ki tualngiam mahmah ngei a, tangngansih, buhmansih, buhman ngan, tang tangho, buhman tangho, aksa, bawngsa, sakhisa, sazuksa, sakuhsa, vagiksa, valahsa leh gamsa-innsa lim tuamtuam ihuan ciangin, aminsiang nailo hunin kilep nuam mahmah a, inu ten nawngkai hongsa thei mahmah zel hi. Amau deihna ah aminsiang takciangin nek liailiai ding lunggulh zaw uhhi.\nKhua khat ah pawlpi sagih om hi. Papi khat pen AA pawlpi ah upa khat hi a, pawi kibawl simin meh huanlam panmun kipia den a, nasepzong kizen peuhmah mai hi. Ahi zongin, "Mehciap hat" mikhat ahih manin, meh ciamciam a, upa dangte in enkhialzo mawk uh ahih manin, kikam tamkha uh a, AA pawlpi taisan in BB pawlpi ah lut miau hi. BB pawlpi alut a kipan meh ciamciam nawnlo in, BB pawlpi ah gina takin na hongsem toto a, muantheih suantheih upa cingtak khat hongsuak hi.\nZomi leh Chin:\nKamphen kullo tengin Zomi ihihna kitel tek hinapi hangin, min nailo in naupang banga ngaklah lua ten Chin tawh kalsuan in na malep kiaukiau uhhi. Zomi tawh nasep lianpi sem dinga iki thawi laitak in, min nailopi a malep Chin nuai a kalsuante pen hawlkhiat ding hipah samlo in, puapaih pah dingzong hisamlo a, amin ciangin sam lehang ankuang hong umkhawm veve ding uhmmhi. Ahi zongin, mehmin nailopi anek mawk uh guithei ding uh a, agilpi in zolo thei ding ahih manin, patauh huai hi. Amin ngakin umkhawm lingling lehang icihcih hangin, amin ngak zolo pawlkhat om veve uh ahih manin, banglo khat hong hih uhleh nu le pa tungah mawhpuak om veve cihzong Zomi sungah makaipi ten ngaihsutna tangzai hong neizaw un.\nLeitung ah mihingkhat ihihna tawh Biakna kician, Minam kician, Gam kician leh Innkuan kician cihte aneilo mite pen mival kici a, milak-lawh zong kici kawikawi thei hi. Tua ahih manin, mipicing khat suah theihna dingin atunga thuli teng kician taka bulkip let ding kisam a, nuntakpih dingzong kisam mahmah hi. Gamkhat tanzil, minamkhat tanzil leh pawlpikhat tanzil zong gen naikei ni. Innkuan tanzil bek ah zong nu le pa, sanggam laizomte tawh nuntak pen Society khat hipah hi. Malam zong muh kul a, nunglam zong leh ettheih kul hi. Tunglam dak to in ettoh hunzong om dinga nuailam kunsuk in etsuk zong kul hi.\nTua Ahih Leh:\nMinam tawh kisai pen apicing khinsa minam pawlkhat enlehang, Chinese te bangpen Cantonese, Hakha, Hokkien, Mandrin leh Namke tampi kigawm khawm uh a, Chinese cih minam min tawh minampi khat in dingkhawm uhhi. Amau pen pau akibat lianloh uh hangin amel-asa uh enkak lehang minam khat ahihna kitel pah linlian lel hi. Aci-asa uh pen kangngo dikdek pah uh a, namdangte tawh kikhen theipah lian lel hi. Tua Chinese kici minampi ten lai le ham tanpi tanzil a azat uhpen Mandrin ahihi. Ei Zomi khempeuh zong tangpi tanzil a izatkim theih lai le ham pen Tedim pau le lai hi a, Tedim cihpen ikhuapi ahih manin, aneituam peuhmah i om kilkel kei hi. Zomi khempeuh tawh kisai khuapi hi a, Tedim pau pen eimau pau, Tedim lai eimau lai hipah lel hi. Ahi zongin, mun le mual zui a, awsuah ciat pen ikep cing nopleh kepcing luat ding ahihi.\nKawlgam sungah Zogam taktak pen Tedim gamke, Tonzang gamke leh Cikha gamke te ahihi. Chin State sungah Township 3 vilvel pen Zogam atai theilo thu ahihi. Banghang hiam cih leh Chin State sunga gamke dangte pen Zomi deih vetlo te' tenna ahih manin, Zogam in vahuam suksak sedah tapeuh ni. CNF ten Tedim ah zum honghon bek uhzong tangtel siktan abang tintente ihihi. Amau mun le mual ahzong ei vagamtang gawp dah lel ni. Sumtha leh biakna makaite' huzapna in azo zongin, hunkhat ciangin Zomi panin hong zuankhial keukeu lel dinguh ahihi. ZBC ah kum 60 sungbang kipumkhat khinsa pen Zomi adeihlo te uh ahih manin, va belpawl sedah ni. Ahi zongin, innveng khat hihna tanzil pen tel kawmsa in, ahun leh amun zui a gamtang thei ihih dingzong kisam veve hi. Topa Zeisu inzong mikhempeuh it kim ding thu hong vaikhak hi.\nAmi - Zomi\nAgam - Gogam\nAvok - Zovok\nA-ak - Zo-ak\nAtui - Zotui\nAngeina - Zongeina\nAnungakte - Zolia\nAtangvalte - Zotang\nAhuandan - Zohuan\nAla - Zola\nAkam - Zokam\nAkhuapi - Tedim\nAlai - Zolai\nApau - Zopau\nBiakna pen bangbiakna-bangpawl ihi zongin, biakna kician khat neih limlim ding thupi hi. Biakna kician zuih aneilo mi pen mival hong suak zel hi. Tua ibiakna pen zangsiam lehang minam le gam adingin ahiam mahmah namsau tawh kibang hi. Gentehna in GZA kipawlna ah makaipte pen pawlpi makai vive ahih manin, pawlpi pan nipi simin sumpi dong denleh GZA fund tawh Zogam nasia takin kipuah zihziah zo dinghi. Biakna anei mite adingin nopna-dahna ah pawlpi in vai khempeuh hong puakpih ahih manin, Biakna kician neite pen lungmuang taka Leitungah khuasa mite ahi uhi.\nMinam kician ineih khit ciangin, gam kician neihzawh nadingin minambup in mainawt ding hihang. Tutunga Kawlgambup mi kisimna ah anmin ngak ngiungeu a aom minam adinga gamtang tengin itheih dingah anleplep "Mehciap hat" pawlkhat zong puapaih pah keini. Anmin ciangin ane dingin sam lehang eitawh hong umkhawm ding uh a, amau zong eiteng hangin, agil uh vah veve dinghi. I lunggulhpi pen i gilvah tekding hi a, amau teng gilkial a aom dingzong iphal tuankei hi.


url: =Revolutionary Evolution of an Untold Legacy: Zomi akici minam omlo hilo a, Zomi in ciaptehna minam min a omlo bek ahi zaw hi.\n-I theih ding ah "Kawlgam ah Zomi a omlo hi" hongci uh hilo in, Zomi cih minvawh ciaptehna tawh aki ciamteh omlo hi cih bek hi.\n-Hih pen bang tawh kibang phial mawk hiam cih leh "Kawlgam" cih bang omlo hi. Leitungbup ah Kawlgam omlo hi cih tawh kibang hi.\nKawlgam cih pen Myanmar historical book, ethnic min leh dictionary sung ah "Kawlgam" cih kammal omlo hi. Ahi zong in Kawlgam a om lua hizaw a, Kawlte zong a om lua uh ahi hi.\n-Myanmar ah official ki ciaptehna sung ah "Minam phungpi (8)" phasak a tua sung ah: "Kachin, Kaya, Kayin, Chin, Mon, Myanmar, Rakhine" ahi hi.\nTua sung ah "Bamar" zong omlo a, "Burmese" zong omlo hi. Tua ciaptehna sung ah Zomi omlo ahih man in Zomi cih bang omlo hi, tua ciaptehna sung ah Myanmar bek om ahih man in Burmese or Bama omlo hi cih theih hilo hi. 135 sung ahi a, 101 sung ah bel om mah hi. Ahi zong in tua ciaptehnate pen kua bawl hi a, kua ciaptehna hiam cih thupi hi.\nPolitics icih taktak pen a thu in huam ding hi a, a sepna taktak ciang amau a ding ciat a sem ahi hi. Chin min tawh Chin state bup a huam sak uh hang in, K lamte mah a bulphuh uh ahi hi. Zomi a deihte in zong a kilawmsakna ciang bek in a Zomi deihlo te, a Chin State bup ciang beek huamsak pong in, a sepna taktak ciang bel ahih leh "eimi" aci teng tung mah ah i tuksak zawhlohna pen "strategy" i neih loh man nahi a, khuak ngaihsutna tampi mah kisam lai cihna hi. Tua pen a diakdiak politics minvawh kipawlna i makaite in hong nak ngaihsut phat mahmah ding uh thu ahi hi.\nLaikung, Laidal tawh zong i prove zawh kei phial leh (i prove zawh kei zenzen leh) logic i zat ding ahi hi. Tuatawh pen, Zomi ciaptehna omlo hi cih ciangciang ki nak nial zawh lua ding, ki dawngkik zo lua hi. Kawlte, Kawlgam ici ci a, amau ciaptehna ah Kawlte cih a khiatna natawm theilo ding uh hi. Ahih hang in Kawlte' icih Burmese, Bama a omlo hilo hi!\nPosted by Disciple Sian at 9:05 PM


url: =Malaysia NSE lamzikpi tungah mawtaw khat puakkham, ahawlpa meikanglum :: ZOMI DAILY\nMalaysia NSE lamzikpi tungah mawtaw khat puakkham, ahawlpa meikanglum\nposted on 27 March 2018 at 9:58 pm UTC+9:30 Lomkholna: Malaysia, News, Sawltak, World\nMalaysia NSE lamzikpi tungah Nissan mawtaw khat puakkham, ahawlpa meikanglum\nNissan mawtaw khat Malaysia, North – South Expressway (NSE) lamzikpi tungah zanni atailaitak in puakkham in meikuanggawp cih Bernama pan kiza hi. North-South Expressway KM6.3 ah tua Nissan mawtaw pen thakhatthu in puakkhamvat in, meikuanggawp a, ahawlpa zong meitawh kihallum in sihlawh hi.\nTua Nissan mawtaw pen apuakkhap khitciangin taalgawp a, Bukit Kayu Hitam ngeinai aom lamzikpi akidalna Road Divider aphutkhit ciangin khawltheipan in, tualai ah meikuanggawp hi.\nTua Nissan mawtaw sungah ahawl khatpabek atuang hi a, aminpen Tan Kia Sock kici hi. Tan Kia Sock pen apumpi avekpi 100% bang mei kanggawp in, aphual ah asipah ahihi.\nTua Nissan mawtaw ii a nambat “Registration Number” tawh akikan ciangin aneipen Tan Kia Sock kici kum 71 aphakhinkhat kici hi.\nHih tuahsiatna vaitawh kisai in Kubang Pasu police chief Supt Mohd Ismail Ibrahim in agenna ah mawtaw meikuanggawp ahih manin, Bukit Kayu Hitam Fire and Rescue Station panin meiphelhding in Firefighter honkhat Minute 15 khitciangin hongtungpah uh cihi.\nNissan Sentra mawtaw pen Firefighter te atunzawh asawtlo in meikuang kiphelhzo in, ahi zongin 90% bang kangtum gawpkhin hi. Mawtaw sungah ahawlpa pen huaisia zawlai in amel asa bangmah kitheinawnlo zahdongin meikangtumgawp hi.\nTua mawtaw ahawlpa pen Bukit Kayu Hitam lam zuanin apai laitak in atuahsia kici hi. Sawltak #zomidaily\nPrevious: Papi khatin kum 12 aphapan atanu buan ahih manin kum 40 thongkiading\nNext: Puteek kum 90 khatin tuikia naungek khat honkhia in lamdang kisa\nOPI – UNHCR leh kipawlna makaite ki muhkhopna


url: =China ah khutdawhngen te Mobile Phone panin QR Code tawh ki piathei :: ZOMI DAILY\nposted on 26 August 2017 at 11:55 am Lomkholna: China, News, Sawltak, World\nChina ah khutdawhngen te sumnen neikeng ci’n kimawk nialthei nawnlo hi. Sumnen neikeng nacihkhak zenzenleh sumnen kisamlo in, Mobile Phone panin QR Code tawh Scan ziau in piaktheihding in kiging uh cimawk hi.\nChina gamsung ah abeisa tawlkhatsung akipan sumlaidal zatkulloding “Cashless” System hanciam mahmah uhhi. Shopping Mall, Supermarket te bekthamlo, zingsang singgah theipuam zuakna Wet Market te nangawn ah sumlaidal “Cash” zatkullo in, Mobile Phone vive panin QR Code tawh Scan ziauziau in, sum kipia uhhi.\nTua Cashless Trend of e-payment tawh kizui in khuasung ah khutdawhngen “Beggar” te’nzong sumnen neikeng cih paulaptawh sum akipiakloh ziauziau ciangin lampithak khat zongkhia uhhi.\nTulaitak China gamsung ah khutdawhngen atamzaw ii angawng ah QR Code aki Print khia, khattek awk uh a, sumnen neilo te Mobile Phone panin kipiasak uh cimawk hi.\nVideo: China Beggar Using WeChat as Payment to Receive\nInternational Business Times te genkhiatna ah hihbangdan in khutdawhngen te QR Code abawlsak pen Company pawlkhat in sumzonna in anei uh cihi. Khutdawhngen te QR Code aki Scan theiding in bawlsak uh a, tua tungtawn in WeChat IDs panin User Details teng laksimsak uh a, tuate pen Advertisement khakkikna in nei uh cihi.\nRelated: China, Hangzhou City aom Restaurant khatpan Gas bung puakkham in mi 2 si, 55 liam\nTua ahih manin China ah khutdawnngen tetawh nakituah ciangin sumnen neikeng cih paulap in kizangthei nawnlo a, ahi zongin ka Phone Battery beicip kicithei laisam cihi 🙂 Gamdang te khantohna zong atuamtuam himai ei. Kawlgam khuapisung kikawmna Public Transport ahi Bus leh Train te beekah Cashless System kizangzo mengmengleh lunggulhhuai hi.\nLeitung thuthang khatpeuh akigelh ciangin nasim tektekin cihzong hipah samlo hi. Alunglut te’n simding uha, alunglutlo te’n simlo lelding uhhi. Ahi zongin pawlkhat te’n hihsang athupizaw, Zomi te khantohpihding athupizaw omlohiam ci’n phunphunthei sese uhhi. Nasimnop takpileh thuhoih Article zong tampitak omlua hi. Zomi Daily Website tungah 2008 kumpek panin akikaikhawm toto, Article leh News tuamtuam akigawm in 8670 val omkhin hi. Category tawh Menu panin akikhen dimdiam hi a, Biakna thu, Politics thu, Cidamna thu cihte akipan na lunglutzawkzawk simtheih ziauziau ahihi. Sawltak #zomidaily\nPrevious: ZAM Thupuak :: 27 August 2017 (Sangkah nuamte ading)\nNext: NCA pan FPNCC ~ Cin Lian Khai\nPasian kitaisan theilo ~ Suangh Dal\nYangon US Embassy ah apuakkham om ahih manin ki patau mahmah\nZomi Nam Ni 2017 etkikna ~ Rev. Thang Van Lian


url: =Numei kum 18 aphakhin khatin ama numei sianthona “Virginity” zuaksawm :: ZOMI DAILY\nposted on 25 May 2017 at 2:40 pm Lomkholna: News, Sawltak, World\nPasal tawh alumkhawmngei naivetlo numei te ii sianthona pen “Virginity” kici hi. German Media te genkhiatna ah numei khatin ama Virginity pen kazuakding ci’n genkhia cihi. “Hello, my name is Kim and I would like to sell my virginity.”\nTuanu minpen Kim kici a, kum 18 phakhin, atun asanna pen 5ft 8in ahihi. Amahpen German leh Austrian kahbia ahihi. Virginity azuaksawmna ahangpen tuapan in angah sumte tawh Germany ahih keileh Austria gamsung ah sang kahding, mawtaw leiding, inn leiding cihpen ama ngimna ahihi.\nCinderella Escorts kici Agency tungtawn in ama Virginity pen Auction tawh zuakding a, angah zahzah ii 20% pen Agency in ngahding cihi. Auction pen £86,640 (US$112,475) tawh kipanding a, tam apiapenpen kizuakding cimawk hi. Hih Cinderella Escorts Agency panin Virginity akizuak ciangin numei te Virgin taktak ahihleh ahihloh “Doctor’s Certificate” kisamsak uhhi.\nAbeisa in Aleexandra Khefren kici kum 18 aphakhin Romanian Model khatinzong ama ii Virginity hihna pen zuakngei a, £2million (US$2,596,390) tak khawngmawk hi. Hong Kong pan amin aki pulaknuamlo Businessman khatin alei kici hi.\nTuathu pen leimongdong zelin hongki thehthang ciangin Kim inzong nazakha in, amahzong Virginity zuakding ngaihsutna anei cimawk hi.\nKim in Auction tawh Virginity azuakna ah sumtam apiapenpen ka leisakding a, koimun koigam ah ahi zongin vanlengsaap “tralvel expenses” teng hongkisik nakleh Virginity zuakding in kapaiding ciphinphen lel hi.\nAleexandra Khefren in 2015 kumin ama Virginity zuakding akhentat ciangin a innkuahpih te’n thukim hetlo uh a, tuabang in nazuak peuhmahleh innkuan hinawnloding hihang ci’n genpah uhhi.\nVirginity pen US$2,596,390 takbang kikhawngthei ahih mawkleh zuaktaak mahmah hi. Pasal khatpeuhtawh kingai lengzong hong teenpihsuak taktaklo in, Virginity suplawh banah anunung ah hong nusialel theilai hi.\nAmasa penpen pasal tawh omkhopziau dingpen US$2,596,390 tak ki ngahtheiding ahihleh kua’n paisan ngamding ahihiam ci’n Aleexandra Khefren The Star te tungah genkhia ngei cihi.\nMore: RM3000 tawh a tanu ii Virginity azuaksak Malaysia nupinu kum 6 thong kiading\nAleexandra Khefren ii apapen palik khat hisawnsawn in, anuleh apa in phatvetlo himahleh nulepa thugen mangnuamlo in, kei pumpi keima neihsa hi cimawk in, ama Virginity pen kizuak veve cimawk hi. Leitungbel alamdang himawk ei… ZD Sawltak #zomidaily\nPrevious: Australia, Adelaide sung aom sangpawlkhat ah Bomb om ci’n ki patausak\nNext: Malaysia gamsung ah SEA Games atunma in Security Drill 5 vei kibawlding


url: =Pau abeithei thuhi ~ Rev. Gin Khan Nang :: ZOMI DAILY\nposted on 16 September 2015 at 8:33 am Lomkholna: Article, Ginkhannang\nUNESCO in a genna panin India gam a om pau tuamtuam a bei thei ding 196 sung panin 103 pen a bei hak nawn lo dingte hi ci hi. Pau bangci bei theih ding hiam cih leh, inn sungah nu leh pate bek in a zat paute pen a tu leh tate in zang nawn lo ahih manin bei hak nawn lo ding hi ci uh hi. Pau a zang lai teng si khin leh a tate un zom nawn lo dinga bei suak lel ding hi cihna hi. Tua pau a bei thei dinga kingaihsun 103 sungah Khasi, Tulu, Konkani, Gharawali, leh Kumaoni kihel hi. Gentehna-in Khasi te bangci dan hiam cih leh a gamah Kala pau leh English zang tam ta ahih manin khang thakte in amau pau pen sawt zang nawn lo dingin mu uh hi. Tua danin ei Zomite zong ki-en lehang Mizogam, Kawlgam, America gam a om Zomite in I pau pen sawt I len zo takpi ding hiam cih lungngaih huai kasa hi.\nMizogamah zong nu leh pate in ei pau zang lai liamliamin, tate in Mizo pau zang tam mahmah hi. Kawlgamah zong nu leh pa in ei pau zangin tate in Kawl pau zang tam mahmah cih kigen hi. America-ah zong a tung masasa in a tate uh Mikang pau tawh pau sakin, ei pau a thei nawn lo tam ta hi. A diakin America gama piang leh a khangkhiate in ei pau zang nawn lo uh a, nu leh pate bek in zang lai uh hi. Tate khangah ei pau kizang nawn lo ding cih theihsa hi. Ka lawmte khat China (Sen) hi a, amau pau thei nawn loin English bek zangin, China dangte tawh kiho thei lo ahih manin kingai lo pah uh hi. Zomite in zong pau mangngilhna Zogam Thak I bawl khak ding dah huai kasa hi.\nTua ahih manin Kawlgam, Mizogam leh mun tuamtuam a om Zomite in, I pau a bei lohna dingin geelna thupi khat neih ding deih huai kasa hi. Bang cih leng kemcing thei ding I hi hiam cih pen lim takin ngaihsut huai hi. Misiamte in gen uh ciangin pau pen lim zat mahmah ding, kisin ding, zang ding, tua hi leh mang lo hi ci uh hi. Tua ahih manin a kuamah peuh in I tate ei pau tawh pausak ciatciat zo dingin hanciam lehang I pau pen mang ngei lo ding hi. Tua banah biakinn ah Pasian biakna-in ei pau I zat ciangin I pau kisiam kik thei hi. Kei zong Mizo gam pan Manipur ka lutin Lai Siangtho ka sim thei kei a, La ka sa siam kei hi. Ahi zongin Pawlpi sungah omin ei pau tawh Pasian kiphatin ka kisin tawm ciangin a siam kik ka suak hi.\nIndia gamah Manipur a om Zomite leh Mizogama om Zomi tawm khat in ei pau tawh Pasian a biak ciangin pau zong a kemcing kisuak hi. Ei pau zang lo Pawlpi danga omte in khahsuah ta uh hi. Inn sung nangawnah zat ding nuam sa lo uh hi. Tua ahih manin gam danga om Zomite in zong ei pau mah tawh Pasian biak ding ngaihsut leh geel belin I neih ding deih huai ka sa hi. A mun leh gam tawh kisai ahi thei lona mun bel om ding hi. Ahi zongin eimi bek (sit) omna munte-ah eipau mah tawh Pasian biak ding kisam ka sa hi. Naupangte in Sunday Schoolah Lai Siangtho hong sinin, la hong siam uh a, eipau kisinna hoih pen khat a suak hi.\nA lunghih mawh huai khat ah I pau pen Kawlgam Sanginn (School) ah kisin nawn lo ahih manin bei thei takpi kha ding hi. Kawl Kumpi ngimna zong tua mah hi a, pau dangte sangah kisn kei leh ni khat ciang bei veve ding cih thei khol zo uh hi. Kawl lai bek kiisn ahih manin pau dangte pen damdamin hong bei thei ding hi. Manipurah Paite ci-in kisin thei lai hi. Mizogamah zong kisin lo dingin ka lamen zaw hi. Sangah I sin kei leh pau pen a bei thei ding na hi gige hi. Kawl gamah zong Pawlpi sungah I zat manin Lai Siangtho leh Labu I neih manin, tadensa leh Magazine I bawl theih manin I kam pau leh lai akikem cing lai bek suak hi ci-in ka mu hi. Tu-in Kawlgamah ZCLS in Tan 4 leh 5 laibu bawl cih I za a lungdam huai hi. Tua laibute pen sangkhak sungin Pawlpite in amau khua ciatah sinsak ding cih hi lel mawk hi. Tua pen a hoih mahmah hangin Pawlpi kim in sin het lo ding cih ngaihsutna-ah om zaw hi. Tua zong kum bangzah hih zo ding cih kigen thei lo hi. Sang mahah I sin theih matengin I pau leh lai pen sawt kikem cing zo dingin lamet huai lo hi. Tua ahih manin ahi thei ciangciangah inn sungah I pau zangin, Pasian biakna-in nei-in, i tate hilh ding hanciam hamtang leng deih huai ka sa hi.\nPrevious: Pumzawt (Liphiat) Natna pan kidal nang\nNext: A hangsan Singtaang numei sung pan a hangsan tapa ong piang dinghi


url: =UN vai thuthang: Australia PM in Myanmar Refugee tampi laksawm :: ZOMI DAILY\nposted on 9 March 2019 at 11:05 pm Lomkholna: Australia, News, Refugee, Sawltak\nAustralia gamsung ah tulaitak makaipi Prime Minister asem laitak ahi Scott Morrison in “Myanmar gampan Refugee gambeel mi tampi nala un ci’n kumpi Department thunei ulian te tungah ka genkhia hi” ci’n Perth ah mipi tawh aki muhna ah genkhia hi.\nAustralia gamsung ah lungmuang takin omtheih nading “Safety” pen ka nasep lianpen hi a, tua ahih manin gamgi bitna aom nadingin Border Protection pen limtak in kasem dinghi. Tuakhit ciangin nupi leh naupang (Women & Children) tezong limtak in kakemding hi ci’n genbeh hi.\nUS panin DHS Officer te Fraud Case vai sitding in hongpaiding\nMalaysia UNHR paninzong Community makai te tungah thuthak zaksakna nei uh a, abeisa in mipi in aki buaipih mahmah minkibang ihcih ziauziau Fraud Case vai avanding in USA gampan in ulian te hongpai baihding ci uhhi.\nUS gamsung puaktheih nadingin geelna aomsa “USA Pipeline” sungah atungkhin, ahi zongin min kibatpih “identity duplication fraud” hangin a awkcip tepen Interview abawlding in USA gampanin DHS Officer te asawtlo in Malaysia, Kuala Lumpur khuapisung aom UNHCR zumpi ah hongpaiding uh ahihi.\nHihvai ah DHS Officer tetawh akimuding, Interview bawlding tepen RSC akici “Resettlement Support Centre” panin hong zasakding uh a, bangni bangkha banghun in Interview bawlding cihzong hong zasakding uhhi.\nTuabangin Interview dingin RSC panin hongki sapleh, ahih keileh Interview dingin ani hongki piakkhitleh pelhhuai hetlo hi. Hihpen nang adingin athupi penpen Interview ahih banah, anunung ahihmel zong gentheihloh hi.\nDSU ah UN vai ki kanthei nawnloding\nAbeisa in UN vai, RST vaitawh kisai cihte dotnop, theihnop aom ciangin DSU akici “Durable Solutions Unit” te kiangah kikanthei zelzel hi. Ahi zongin gamthumna paitheih nadingtawh kisai thudot theihna ahi tua DSU pen ki khakcipsuak tading hi ci’n UN pan tangkokhia uhhi.\nDSU aki khakpen tawmvei aki khakpak cih hilo in, atawntung in aki khakcip suakding “Permanently Close” ahihi. Sawltak #zomidaily\nPrevious: Pasian’ muhzia le Mite’ muhzia ~ Dong Mung\nNext: Pianna nulepa te tawmvei saptheihna Temporary Visa kihong


url: =Mang khat ka man hi ~ Mungpi Khupson :: ZOMI DAILY\nMang khat ka man hi ~ Mungpi Khupson\nposted on 30 September 2016 at 1:08 am Lomkholna: Article, MungpiKhupson\nMang khat ka man hi. Malaysia gam ahi a, ka laibu[passport] nungta nawnlo a, ka kihutna neihsun UNHCR pana ka ngah RSD laidal bekbek hi. Hih RSD laidal ka ngah khoppih ka lawmten gam thumna ong leensan khin ta uh a, kei ka hih leh ka tangthu kikaiawksak gawp ka hih manin ka tawi ngeina RSD laidalpi mah kum 3 sung tawntung a tawitawi lai ka hi hi. Palikten a utut hunun ong man uh a, haksapi a ka thalawh ka sum neih sunsun ong laksak hun tampi ka tuak hi. Misuamte lah tam ei, khawsung vak peuh leng lauhna vive, lungmuan huai vetlo…\nKa cidamna hoih phalo ahih manin na ham ka semzo kei a, haksa pi-in ka nekkhop ding ka ngahzo ciamciam hi. Inn lamah sumkhak cih thadah tamveipi lawmte’ ankuang sawkin ka om hi. Malaysia ka tun theihna dingin ka Pa in ka inn uh zuakin ka neihsa khempeuhuh khamin ong paisak ahih manin, innlam peuhmah ka ngaihsun ngam vet kei hi. Ka innkuanpihten bang a ne uh tam? Khat veivei Huhpa Pasian in Va ak zangin Elizah a vaak na khong kihehnepna lampi omsun ong himawk hi.\nCihna ding theilo ZAM tungtawnin ka case te ong et phatsak kik nadingun huhna ka ngen a, ahih hangin “na ngak phot in… na ngak phot in…”, a beisa kum 3 lai a ong dawnna mah hizel hi. Ka case pen hoihlo lua ahih manin gam thumna a kuamah in ong saang nuamlo dan na hihi. Khut hawma ciahkik ding lah ngaihsuta ngaihsut ngam vetloh!\nTualeh ka lamet bat loh a lamdang thu khat hong piang hi. Ka haksatna teng kumpipa mang sungah na kihil hih tuak hi. Tua kumpipa in a vai phamawh tuamtuam nusia in kei leltak a mu dingin ong pai tazen hi. Ka omna, a hi ningneng kawmlakah ong pai in ong maingat a, “Kei nong thei hiam?”, “Thei keng Sia aw kua na hiam, kei a man dinga ong pai na hiam?” nui sesa kawm “Lau ken ka ta aw, na tun sawmsawmna gam President ka hihi?”, “Barack Obama maw!!??”, “Na genna maan hi. Tuni-in kei tawh a tengkhawm dingin ka gamah tonkhawm ding hi hang, kithawi in la ong zui in”, “Sia aw, ong bangci up theih mawk ding ka hi hiam, sal dingin ong zuak sawm peuh hi zaw ni teh, ong zui nuam keng, ong zui ngam keng…”,“ka ta aw ong pai in, hua vanleng golpi pen mulo na hiam, Airforce One kici US President tuanna vangleng hi lo hiam? hun tam ngahlo hing ong zui pak in..” tualeh ka khanglo vat hi.\nA bangci mang a hiam maw ci’n lamdang sa ka om laitak baang tunga kisuang Singlamteh tunga kikhai Zeisu lim ka mu vat a, ka muhmuh ngeisa hi napi tutung pen nidanga ka muh dan tawh ong kibang nawnlo hi. Ka innsappihpa’n guiter tawh ngaih phatak Dorcas te la, “Pasian gam leh… ama dik na zon leh… tua nate khempeuh hong piak thuah ding hi…” sa-in ku keei hi kei leh Airforce One tawh US tung man mah ding hiveng!!\nPrevious: Lasiam Kapno – Australia ~ Zomi Quavadis\nNext: USA ah mikhat kithat, athat mi 2 te Kawlgammi kici ~ ZD\nZomi E-Mail zang kitawm deuhdeuh ta hiam?\nCanada gamah ka muhkhiat thute ~ Joseph Pau


url: =Bill Gates in khangnote a thuhilhna ~ Thang Khan Lian :: ZOMI DAILY\nposted on 20 September 2016 at 9:45 pm Lomkholna: Article, Tech, Thangkhanlian\n• Nungtak baih lo hi- tua hangin hanciam in.\n• Leitung in nang hong khual lo ding hi. Leitung ah nopsakna na ngahna dingin bang hiam khatah lawhcing masa phot in.\n• High School ah sangkah kawmin kum khatin $60,000 na lawh khia ngei kei ding hi. Car zong na neihna ding leh tua zah sum na neihna ding thalawh masak kul hi.\n• Na siapa genhak na sak leh ama siapa na muh dong ngak phot in.\n• Burger bawl-a kithalawh ding zumna in tuat kei in. Na pi leh pu ten tua banga nasemte hampha sa uh hi.\n• Na lawhcin kei leh na nu leh pate hang hilo hi. Tua hangin phunphun ken la, na hihkhialnate panin sinin kibawlphat sawm in.\n• Na pianma in na nu leh pate na cim (boring) man khol lo uh. Inn na lei khin zo, nek leh tak a lim nono hong pia zo, laisimna ding sum leh paii hong pia zo ahih manun nang ngaihsutna sangin na pilzaw uh hi. Na nu leh pate cin lohna na gen ma-in nang cin lohna kimu masa in.\n• Na sangkahna ah mi lawhcing leh mi lawhsam na mu ding hi. A taktakin ci leng sangnaupangte adingin laisim lai zawh loh ding om lo hi. Na siate nangawnin na zawh teiteina dingin hong hanciampih ding uh hi. Ahi zongin leitung nuntakna tua tawh kibang lo hi.\n• TV a na muhte a taktak hilo ahih lam mangngilh kei in. Leitung nuntakna ah mi ten coffee dawnin tutu man lo uh hi. Nasep ding zongin a muh uh ciangin tu man loin sem uh hi.\n• Nang leh nang na kitheihcian kei leh midang ten hong buaipih man lo ding hi. Na hun neih sunsun manpha takin zang in.\n• Mi tawh kikhawlkhawl khol loin amau bekbek a thungaihsunsunte simmawh ken. Na dam leh amau’ nuai-ah na nasem kha ding hi. Company na neih ma-in amau bangin thu ngaihsunsunmi na hih ding kisam masa hi.\nKibawlphat ding hanciamna a nei, hilh theih leh hilh ding lunggulhna a nei, tua bang mite mihampha ahi hi. Mihau Bill Gates’ tung panin na theih thute zangkhial ken. Topa in thupha hong pia ta hen.\n(Rev. Dr. JM Ngul Khan Pau in LUNGDAMNA AW May 2015 issue ah kisuaksak “Kumpi Solomon leh Bill Gates’ Tung Panin” panin kong teisawn ahi hi).\nBILL GATES LEH RESTAURANT WAITRESS\nNi khat Bill Gates in restaurant ah va hawh hi. A nek ding leh a dawn ding teng a man khit ciangin restaurant nasemnu kiangah a nasepna thaman lungdamna lahna dingin sum (tips) $5 pia hi. Nasemnu mai hong khin demdam ahih manin Bill Gates in a maisuah thei ahih manin, “Bangci na hiam lawm aw? A kilawm loin hong ho khakna om hiam,” ci-in dong hi.\nNasemnu: “Hun khat lai-in na tutna sabuai (table) mah-ah na tanu hong tu ngei a, na tanu in tips dingin $500 hong pia hi,” ci-in dawng hi.\nBill Gates in nuihsan hieuhiau kawmin, “Amah pen leitunga mihau penpa’ tanu hi a, kei pen sing tanpa’ tapa ka hi lel hi,” ci-in dawng hi.\nHaksa pi-in hih ciang dong na tunna leh cithei nuamsa in na om hun ciangin na hun beisa leh na khankhiatna mangngilh kha kei in. A beisa hun pen na SIA hoih pen ahi hi.\nPrevious: Hi tegeel bangci ciang hong tung uh tam? ~ Zomi Quavadis\nNext: Laimal ‘Z’ ih thupha naak hi ~ Zomi Quavadis\nCoronavirus Stimulus Relief pan huhna sum $2000 i ngah laidiam


url: =EU gamte’n Africa leh Middle East panin Refugee mi 50,000 laksawm :: ZOMI DAILY\nposted on 28 September 2017 at 4:07 pm Lomkholna: News, Sawltak, World\nGunkuang tawh Mediterranean tuipi kantan in Refugee te apaipai uh lauhuailua samahmah uh ahih manin, European Union te’n tuabang in tuipi tungah khualzin akulloding in agamsung panin Direct in cimawh gambelte laksawm cih AFP pan kiza hi.\nTuabang in European Union te’n Refugee alaksawmna pen Africa, Middle East leh Turkey gam tepan Direct in alaksawm uh ahihi. Akigawm in Refugee mi 50,000 bang lakding geelna nei uh cihi.\nEuropean Union gamsung aom te’n hongtungding kum 2 sungin “bloc’s resettlement programme” tawh Refugee alaksawm hi a, 2015 khitzawh Migration Crisis aom ciangin hihbangin avai hawmsawm uh ahihi.\nBelgium gam ii khuapi ahi Brussels City ah akibawl News Conference ah European Union Migration Commissioner Dimitris Avramopoulos in agenkhiat hi a, gambel te hongtaina uh lampi tepen lauhuai mahmah ahih manin, adang lampi ngaihsut sakding hihang ci’n agenkhiat ahihi.\nHongtungding kum 2 sungin International Protection akisam taktakte leh anuntakna alauhuai te Europe gamsung ah hongtuntheih nadingin EU Resettlement Scheme vaihawm sakding geelna kinei hi ci’n European Commission in genkhia hi.\nAbeisa inzong European Union in EU pualam aom Refugee Camps te panin Refugee akigawm in mi 23,000 bang lakhin uhhi. Tuabang in Refugee alakna gamte pen Turkey, Jordan cihtepan hiphadiak hi. Syria gamsung ah buaina apiangawp ciangin mi tampitak Turkey leh Jordan gamte ah taikhia uh a, tuate sungpan in pawlkhat EU te’n gambel in alak uh ahihi.\nTuagam te panin Refugee lakpan kizomsuak dinga, ahi zongin North Africa leh Horn of Africa sungte paninzong Refugee lakding kilimsawm mahmah cihi. Tua Africa gam acihte pen Libya, Egypt, Niger, Sudan, Chad, Ethiopia cih te ahihi.\nCentral Mediterranean Route kici tuipitung tawnin gambelding in EU lam azuat uhciangin lamkal ah lauhuaina tampitak nawkkha uhhi. Adiakdiak in Libya gampan in Italy gamsung alutding uhciang in Mediterranean Sea kici tuipi akantanloh phamawh uh ahih manin, hamsatna tampitak tuaktheiden uhhi. Sawltak #zomidaily\nPrevious: Myanmar, Rakhine, Maungdaw sungpan khakhat sungin mi 84 kithatlum\nNext: US Police te’n vanlengsung panin Passenger khat taalkaihkhiat leuleu


url: =Jeremiah 8 | Siantongluan.net\nJeremiah 8 |\n"Tua hun ciangin, Topa in kong cihin-ah, Judah gam kumpite guhte, uliante guhte, siampite guhte, kamsangte guhte leh Jerusalem khuamite guhte a han sung uh panin kilakhia ding hi.\nAmaute in a it uh, a na a sepsak uh, a delh uh, a zon uh leh a biak uh ahi ni leh kha leh vana om nate khempeuh mai-ah a kiphokhia ding hi. Tua guhte kikhawm nawnlo ding a, kiphum nawnlo ding hi. Leilaka ek kinusia bang ahi lel ding hi.\nHih a gilo minamte lakah a omlai sunteng in ka hawlkhiatna munah nuntak ding sangin sih ding a teelzaw ding uh hi, Vanglian Topa in kong ci hi.\n"Jeremiah aw, Topa in hih bangin gen hi, ci-in amaute kiangah va gen in. Mi khat a puk ciangin thokik buang hilo ahi hiam? Mi khat in lam a khialh ciangin hong kilehkik buang hilo ahi hiam?\nTua ahih leh bang hangin hih mite lam khialin hong kilehkik nawnlo ahi uh hiam? Zuau pasian milimte lenkip uh a, hong kilehkik nuamlo uh hi.\nAmau thugente ka ngaihsak a, kuamah in thuman genlo uh hi. A gitlohna uh panin kuamah kisiklo a, Bang hih ka hi hiam? ci lel uh hi. Sakol galsim ding a tai bangin amau tum ciatin a pai uh hi.\nGun vapite nangawn in a lal hun ding thei uh a, sumkuangte, phialphiahte, leh gun vapite zong a hun ciangin hong tung zel uh hi. Ahih hangin ka mite in Topa ngeina kipte a thei kei uh hi.\nBangci bangin note in, Ko ka pil uh a, Topa thukham ka nei uh hi, ci thei ding na hi uh hiam? En un, thumanlo laitheite in tua thukham zuauthu a suah uh hi.\nNa mipilte uh maizum ding uh a, lungmangin a cihna ding a thei kei ding uh hi. En un, amaute in Topa thu nial uh hi. Bang pilna nei nawn ahi uh hiam?\nTua ahih manin a zite uh midangte ka piaksak ding a, a lote uh zong midangte ka luahsak ding hi. Bang hang hiam cih leh a neupen pan a lianpen dongin thumanlopi tawh sum zongin a huaiham uh hi. Kamsangte-a kipan siampite dongin thumanlo khin uh hi.\nAmaute in ka mite thuaknate thupi simsaklo uh a, hoihna a om keei lopi, Hoih hi, hoih hi, ci mawkmawk uh hi.\nHih a kihhuai nate a sep uh ciangin a maizum beek uh hiam? Maizum beeklo uh a, kisuangthei beeklo uh hi. Tua ahih manin a site lak mahah amau zong si ding uh a, gim ka piak ni ciangin a kilawnkhia ding uh hi, Topa in kong ci hi.\n"Topa in kong cihin-ah, amaute ka susia khin ding a, a lote uhah leenggah a om nawn kei ding hi. Thei in zong gah a nei nawn kei ding hi. A tehte nangawn keu ding a, amaute ka piaksa nate a bei ding uh hi.\n"Tua ciangin mite in, Bang hangin tutu lai ihi hiam? Kikaikhawm un la khuapi muanhuaite va beel ni; tua lai-ah va si ni. Bang hang hiam cih leh Topa tungah i mawh manin Topa i Pasian in eite a si dingin hong seh khinzo a, i dawn dingin gu tui hong pia khinzo hi.\nNopna i zong a, nopna i ngah kei hi. Cidamna i lamen a, siatna bek i ngah hi.\nLeilu lam Dan khua pek panin galte sakol nakging kiza hi. A sakol hatte hamna awging in gamlelei lingsak hi. Amaute in i gam leh a sunga omteng, hong susia khin ding uh hi, a ci ding uh hi.\n"Bang hang hiam cih leh en un, note lakah gul kong khah ding hi. A kikhim zolo gul guneite kong khah ding a, note hong tu ding hi," Topa in a ci hi.\nKa dahna dam theilo a, ka lungsim na mahmah hi.\nNgai un, gamsung mun khempeuhah ka mite tanute kap uh a, "Zion khua-ah Topa om nawnlo ahi hiam? A kumpipa uh om nawnlo ahi hiam?" a ci uh hi. Topa in dawngkik a, "Bang hangin milim bawltawmte leh a gamdang milimte uh tawh kei hong hehsak ahi uh hiam?" a ci hi.\nMite in, "An kila khinzo a, khuakhal hun zong beita napi-in, eite hong kihon nailo lailai hi," a ci uh hi.\nKa mite thuakna hangin ka lungsim kisia a, lungkham lua-in ka kap hi.\nGilead-ah zatui omlo ahi hiam? Zato siam omlo ahi hiam? Bang hangin ka mite dam theilo ahi uh hiam?\nTedim Lai Siangtho / Laibu: Jeremiah 8


url: =Adobe PageMaker Thu :: ZOMI DAILY\nAdobe PageMaker Thu\nposted on 2 March 2015 at 3:10 am Lomkholna: Tech\nZogam bek hilo leitung mun tuamtuama Computer tawh lai khetna dinga a kilimzat pen DTP programe khat in PAGEMAKER ahi hi. PageMaker ah version 5.0, 6.0, 6.5 leh 7.0 cihte om hi. Kum zalom 15na hunlai-a DTP lama Printing Press mukhiapa Aldus Manutius min pua, Aldus Corporation in 1985 July kha teh Apple Macintosh Computer ah zat theih dingin Pagemaker programe hong bawlkhia hi. Adobe’s PostScript page description language a zatna hang leh tua hun lai-a om ngei nailo computer leh printer kizawmsa-a hong zuakkhiat manun leitung lokzo zah dongin hong minthang hi.\nNasiatakin hong hanciam to uha 1986 teh personal computer-a zat theih dingin PageMaker version thak hong bawlkhia uha, ahizongin 1988 teh Apple Mac in DTP lam hong hanciam to-in Pagemaker sanga DTP software sangzaw QuarkXpress hong bawlkhiat uh ciangin Aldus PageMaker pen a zuakkhiatna lamah hong kia hi. 1990 teh Adobe Company in QuarkXpress tawh computer khat sunga zatkop theih dingin Adobe Photoshop hong bawlkhiat-a DTP lamah zong Graphic hoih mahmah olno takin kinei thei ta hi.\nAldus Pagemaker dinmun laamsang kik dingin Aldus Company in nakpitakin hanciama, laimal bawlkhia minthang Altsys kiang panin software license ngenin Pagemaker ah FreeHand Illustrator program hong guanbeh hangin sumbawlna lamah phatuam thei tuanlo-a Aldus Corporation hong kiam suksuk mai hi. Mipi in QuarkXpress hong paksak zawkluatna hang tawh Aldus Corporation phuankhiapa leh aneipa ahi Paul Brainerd in sum haksatna hangin a nasem computer siamte thaman pia zo nawnlo ding cih bek hilo, company dangah taisan limlim dinguh cih patau ta hi. 1993 kum tak teh sumbawlna lama a kithuhualpih Adobe Systems, Inc. te’ kiangah a company zuak mai ding cih a ngaihsut bangin 1994 September kha teh Aldus PageMaker pen Adobe te in buplei ta hi. Tua kuma kipan PageMaker pen Aldus PageMaker kici nawnlo-in Adobe PageMaker kici ta hi. Adobe te in DTP bek hi lo software nam tuamtuam Graphic Software, Multimedia Software cihte khantohsakna dingin a hun uh tamzat pen hi. Adobe te in Indesign Software bawlna dingin a manlah kawmkal ah PageMaker zong kum sagih sung hong buaipih uha PageMaker 6.0, PageMaker 6.5 leh PageMaker 7.0 te hong zuakkhia uh hi. Software saang mahmah leh ahoih nono, sumbawlna-a meetzawte tawh buailua uh ahihmanin Adobe PageMaker 7.0 khit teh PageMaker thak hong bawl nawnlo uh hi.\nHih bang teng tawh PageMaker Software bawlkhiapa leh Journalist minthang Paul Brainerd in DTP nasep nusia in ama uukna leh ama teenna Pacific tuikulh ading na hoiha a up Region’s Human’s Health and Natural Communities lamah a lungsim pia-in 1995 kuma kipan Aldus Corporation hong beita hi.\nTua bang teng tawh PageMaker a zang mite in haksatna tampi tuak ding cih thei ahihmanin Mac OS X a zattheih dingin PageMaker 6.5 pen PageMaker 6.5 plus ah hong upgrade uh hangin Adobe PageMaker pen Apple Computer kibawlthak te ah deih bangin kizang thei lo hi. Mipi lungkimsakna dingin Mac OS X Classic modes a zat theih dingin PageMaker hong bawl hangun azangte in haksatna tuak veve uh hi. Tua haksatna te lakah a kidawk zaw deuhte pen:- 1) Classic Mode ah Mac Computer in deih bangin SCSI, USB leh Firewire input devices te support theilo ahihmanin lim leh atuamtuam kisem thei lo hi. 2) PageMaker Icons nam tuamtuam te leh PageMaker tawh kibawl files te pen Mac Computer in ahi ding bangin computer screen ah kilangsak theilo hi. Full Screen Mode ah graphicste computer in Refresh theilo hi. Tua banah PDF options, ATM in Classic, fonts in Classic, PostScript RIPs ah leh PostScript proofers ah zong tampi om hi. Adobe te in tua haksatnate a om nawnlo dingin PageMaker Version 7.00 hong bawl in hong zuakkhia uh hi. Adobe te in Adobe Photoshop, Adobe Premier, Adobe InDesign leh Graphic software lamah nakpitakin ma la uh hi. Tua bang laitakin Graphics lam a minthang mahmah Corel Corporationte in Corel WordPerfect, Corel* Quattro* Pro and Corel* Presentations*, Coreldaw corel mossaic te hong zuakkhia uh ahihmanin hong minthang uh hi. 1999 kuma PageMaker hong bawlkhiat uh pen a thupi pen hong suakta-a, Microsoft zangte in a neih uh tampitak nei thei ta hi. Tuate’ lakah Toolbar leh Clip Art Libraryte kiphattuam pih diakhi.\nQuarkPress ahi-a, MS-Office ahizongin i nasep tawh kituakin Software khat pepeuh zanga i zat software pepeuh naltaka i zat theih ding thupi pen hi. Laikhen leh laibu bawlte’ adingin PageMaker pen thupisim loh theih hilo in Adobe PageMaker pen a kinusia theilo, a kiphattuampih athupi pen software khat ahi hi. Zomi computer zanga laibu bawlte adingin zong PageMaker software pen a zatcing mahmah leh a zatnuam pen software khat hiden hi.\nCompiled and Translated by Cinpu (Will SOL)\nPrevious: Google Search Engine ah na Website URL naguan nopleh\nNext: Malaysia ah Zomi Nam Ni siim phei – 5 ~ Hau Za Cin\nZomi Nam Ni thugen dan puah phatna ~ Khaibawi\nSingapore ah numei te bombi sungten aguksak pasalkhat kizonsan\nSyria galkap te’n Jabhat Al-sham ngongtatte tampi golum ~ Thang Khan Lian\nMizoram ah I min in thupha ngahlo ~ Pau Tun Thang\nLengtong te La


url: =ZAM Thupuak :: Chin State pan galtai te UNHCR in 2019 kumbeidong panpihding :: ZOMI DAILY\nposted on 16 June 2018 at 1:13 pm Lomkholna: Malaysia, News, Refugee, ZAM, Zomi\nCHIN STATE PAN A GALTAI TE UNHCR IN DEC 31, 2019 DONG PANPIH DING :: June 13, 2018 (Wednesday) ni 9am-11am dong CLU/UNHCR te makaihna tawh Conference Hall ah Chin Community sung a gambel kipawlna makaite, sangsiate, Pawlpi siate leh Upate tawh kimuh khopna kinei hi. UNHCR Deputy officer Mr. Brian in UNHCR HQ (Head Quarter) zumpi pan mailam kalsuan zia ding thuthak pulakna hong neihna ah Chin state huamsung pan a gambel mi khempeuh ciah kik vai ding leh 31 DEC, 2019 ni khit ciangin Malaysia, India leh Thai a om Chin state pan hong pai galtaite leh UNHCR ki zopna om nawnlo/ beisiang ding cih khentat nate hong genkhia hi. Tua ahih man in Card tettan tu /card renew ciang in a nunung pen 31 Dec, 2019 ciang bek kipia ding hi.\n“Sik a satlai in Seek in.” Hihbang hunte hong pai toto ding ahihmanin Malaysia ah hun hoihna zatkhak lai in kiging, kikhual in, Kawlgam work permit tawh a sem te sangin ZAM card tawh sum tam a ki thalawh theih zawkna kha 18 khitciang hong bei ding hita hi. ** “A hoihpen ding lamen in la, a siapen a dingin zong kiging in.” Gen. Aungsan. ** 31 Dec, 2019 khitciang UNHCR in hong buaipih nonlo ding hi. Zato, Sangvai leh Cidamna tawh kisai leh ciahna ding lai kisam UN te theihpinna lai zong 2019 UNHCR tawh bei khawm ding hi.\nHih tawh kisai a theih beh nuam ih om leh ZAM zum ah ki kanbeh thei hi. Phone No. 03 2142 6659\nAUSSIE EMBASSY NA LUT MA IN :: Aussie Embassy na lut ma in kipawlna zum (ZAM) ah hong pai in na tangthu te uh leh bang ci dan in interview lut ding cih te hong kikuppih masa hamtang un. Aussie Embassy lut in ih dawndan te tungtawn in ih mailam tampi hong ziakai leh hong nawngkaisak thei ahihmain thupi ngaihsut in kidawm ciatni.\nMyRC (TRIS) tawh kisai in theih sakna :: MyRC (TRIS) lam makai te tawh holim na leh kimuh khopna kinei thei a, tua tung tawn in dotna leh dawnna pawl khat kinei thei hi.\nHih MyRC pen a bawl ding a kizo leh a lunglut velvel te in bawl huai a, kizo lopi leh lunglut lopi in mikhat sawlna leh hanthohna tawh bawl loh ding hoih pen hi. Tel Beh nop a omleh Contact:- 03 9226 1926\nKIDAWM KAWM CIAT NI :: Tulaitak pen ih omna gammi te antan hun (Ramadan) ahih bekthamloin kumpi thak kikhelna tawh kizui in hun paidan khat hong kikhelta hi. Tua ahihmanin ih omna ciat pan omdan, khawldan, hawhna ciahna leh vaksuk vaktohnate ah pilvang kawmsa in vakin, a kisam lopi in mawk vakvak kei zaw in. Inn kiim innpam ah minam dangte hong et mawh ding kidawmin, gamtatna ah kikhual ciatni. Kimat kihen zong hong tam semsem ahihmanin na lawmte ahih kei leh na pawlpi kem siate ahih kei leh na khua makai te kiangah na phone No. leh Card No. copy te uh kem sak/thei sak hamtang un.\nZAM palai te, Pawlpi siate, Upa te leh Khua makai te khat peuhpeuh ii phone no. ciamteh in lotngah hamtang in. 01-06-2018 ni-in Malaysia Home Affair Minister Muhyiddin Yassin in Malaysia gamsung ah thumanlo in om in nasem mi khempeuh hemkhia dingin ka khensat khin uh a, tua tawh kizui in na kasem ta ding uhhi. Nasep theih na tawh kisai in Rehiring Programme pen 30-06-2018 ni-in bei ta dinga, tua nungah hih thumanlo a om gamdang mite vai kilim pat ding cihi. Tua ahihmanin mipih a kuama ciat kidawm in pilvang takin om ciatni.\nKIMAT KIHEN NA TUAH CIANG :: Kimat kihen natuak khak zenzen leh mitampi ko kawikawi loin na muan pen khat koin amah tawh na vai van suaksak pah lecin hoih pen hi. Mitampi tawh ih ki contact ciangin vai tampi nawngkai thei a, vai ol ding khat zong vai hamsapi hong suak sak thei hi. Palik te khat khit khat in ih hopih ciang in palik te in sum dekna in nuam hong sa semsem uh hi. A suakta thei ding khat zong suaktalo cih zong om thei a, sum beilo ding pi khat zong sum tampi bei lawh thei hi.\nZAM PAN DAHPIH NA PULAKNA :: Pangsak khua a teng Samte beh Pa Zam Khaw Cin leh Nu Cin Za Man te tapa Pa Mang Khen Dal in 08 June 2018 in Johor Baru pan hong nusia a, 11 June 2018 ni-in a luanghawm hanmual ah kituh kik hi. Adah akap khem peuh Topa Kha Siangtho in alam dangin hong hehnem tahen. ZAM/ZSM zum pa’n adah akap a innkuanpihte tawh kibangin ih dahpih na ih pulak khia hi.\nKIMAT KIHEN NA TUAH LEH :: Kimiat kihen vai na tuak leh hih anuai a siate na contact pah in. Sia Tuang Pu 016 254 4093, Sia Go Mang 018 202 1216\nZATO LAM BUAIPIH TE\n1. Khai Tan Thuam (Saizang) Klinik Kesihatan Kelana Jaya\n2. Hau Khan Gin (Ngalbual) IPR/ACTS\nZato lam tawh kisai in vai khat peuhpeuh na neih leh Contact :Sia Mungpi 018 3122 957\nNASEP TAWH KISAI IN :: Zomi nasep neilote ading nasep nam tuamtuam om den hi. Nasep tawh kisai: Sia Khuppi – 016 3838 014, 011 3563 2059\nPrevious: Pasian muang inla sem in\nNext: Indonesia gamsung ah lokuan numeikhat gulpi in valhlum


url: =KUM THAK LEH HANCIAMNA (Paunak 3:1-12). Agelh - Rev. Dr. J.M. Ngul Khan Pau - Laibu Saal\nHome > Thuluui/Articles > KUM THAK LEH HANCIAMNA (Paunak 3:1-12). Agelh - Rev. Dr. J.M. Ngul Khan Pau\nKUM THAK LEH HANCIAMNA (Paunak 3:1-12). Agelh - Rev. Dr. J.M. Ngul Khan Pau\n1.Topa thuhilhna ka mang ding hi (Aneu 1-2):\nKumpi Solomon in a tate a thuhilhna ah kong thuhilhte mangngilh kei unla, ka thugente mang un, na ci hi. Tua bangin thuhilhna a zuih uh leh khansauna, lungnopna leh daupaina ngah ding ci hi. Topa thuhilhna zui kei leng khansihna, dahna leh lawhsapna tawh kinungta ding cihna hi. Tuni in Topa thu a sim bek hi loin ama thuhilhna bangin a zui nuam hih ding hanciam in. C.T. Studd tangthu ah: zan khat ihmu loin Lai Siangtho simin tusuak hi. A zi in, "Bang ci na Lai Siangtho bu na ban-phen keei a, a cih leh, a ma'n, 'Pasian in hong sawl thuhilhna ka zuih loh a om hiam cih a zong ka hi hi," ci hi. Topa hong thuhilhna lei-ah kiasak loin a zuipah dingin hanciam in.\n2. Topa Pasian ka it ding hi (Aneu 3-4):\nTopa in thupha hong piak manin amah it i hih leh tua itna pen hong huh man hi a, itna siang hilo hi. Naupang no khat in, "Ka pa it mahmah ing bang hang hiam cih leh sum ka kisap simin hong pia hi," ci hi. Sum leh pai, inn leh lo hong piak manin itna pen eimah kikhualzaw itna hi a, hong piapa itna taktak hilo hi. Tulai i nuntakzia tawh zong kituak kasa hi. Nuntakna nuamzaw thupha delh in gamdang i tung uh hi. Tuate i ngah ciangin a thupha bekbek buaipih in hong piapa kimangngilh baih mahmah hi. Tham loin thupha khawng i ngah ciangin ngahtaak i kisak zong kiphatsakna hi a, Topa Pasian mai-ah zakdahhuai mahmah ding hi. Topa a it mite thumanna leh cihtakna tawh gamta uh a, amau nisim nuntakna ah tuate mangngilh lo uh hi. Tuate amau nisimin nuntakpih uh hi.\n3. Topa Pasian ka muang ding hi (Aneu 5-6):\nKumpi Solomon in lungsim khempeuh tawh Topa muang ding leh nangma theihna ah kinga ke'n na cihi. Lai Siangtho siamte'n hih bangin na gen uh hi. Solomon kumpipa a cing galkapte ama zumpi mai-ah ding uh hi. Amau khut ah teipi tawi-in ding uh a, nai khat val bang tang loin a din zawh uh ciangin gimpian uh ahih manin teipi tungah kingai kawm uh hi. A sawtna ciangin a teipi zong koi thei hi, ci uh hi. Tua a muh ciangin kumpi Solomon in nangma "teipi" tungah kinga kei inla, Topa tungah kingazaw in ci hi. Mai kum sungah gelna na neihte zong Topa huhna leh gualzawhpihna loin bangmah piang lo ding hi. Solomon mah in, "Mite in bangbang a geel zongin Topa' deihna bang bekin a piang ding hizaw hi," na ci hi (Pau 16:1).\n4. Topa Pasian ka lau ding hi (Aneu 7-8):\nNangmah a pilin kingaihsun tawm kei inla, Topa lauhna hangin a sia peel in. Tua hileh nang adingin damna zatui tawh kibang ding a, na natnate hong damask in, na guhte adingin zong damna hi ding hi, cih i mu hi. Mikang pau ah fear cih pen zahtak ci-in kilet hi. Hih pen a siangtho lauhna, zahtakna hi. Topa tua bangin a zahtakte'n siatna peel hamtang uh hi. Tua bek hi loin,\nTopa lauhna pen pilna bulpi hi a, lungnopna bulpi hi (Pau 1:7). Israel mite'n zong Topa lauhna hangin siatna a pelh laiteng uh thupha sang uh a, ahih hangin Topa' lauhna hong neih nawn loh uh ciangin siatna namkim tuak uh hi.\n5. Topa Pasian ka neihsa tawh ka zahtak ding hi (Aneu 9-10):\nNa neihsa na anpalte tawh Topa zahtak in. Tua hi leh na ansalte an tawh hong dimlet ding a, bel dimletin lenggahzu na nei ding hi. Hi lai a zahtakcih kammal pen honourhi. Topa Pasian neih leh lam hong piapa ahih manin ama tungah lungdamkohna in piakkik ding thu ahi hi. Neih leh lam piakna tawh Topa biakpiakna pia leng ama tung panin thupha hong pai ding hi cihi Lai Siangtho in na gen khinzo hi. Na ansalte hong dim ding a, na koihna belte hong dimlet ding hi, cih thuciam om hi. Bang hangin pia ding ihi hiam cih leh na neihsa khempeuh ama tung panin na ngah ahih manin lungdam kohna in piak ding ahi hi. Hauh nopna, sumbawlna bangin a meet ding lametna tawh piak ding hi masa lo a, lungdamna kohna ahih manin phal takin piak ding ahi hi. Tu kum thak sungin piakna lamah kalsuan ning na ci hiam? Na piakna na behlap sawm hiam?\n6. Topa Pasian hong ukna leh taina ka thudon ding hi (Aneu 11-12):\nTopa in ta taktak bangin hong bawl leh na hoihnadingin hong tai-in hong thuhilh (discipline) ding hi. Na pianthak ni a kipanin Topa' sanginn (school) ah a kah na hi hi. Sangnaupang hoih om a, sangnaupang hoih lo zong om hi. Na sih madong tua sanginn ah a kah na hi a, haksatna na tuah ciangin Topa in lesson laisim haksazaw hong pia cihna hi. Job zong ama tuahkhakte Topa' khut sung panin hong pai thute hi a, haksa sa mahmah hi. Ahi zongin Topa tungah khasiatna nei loin kipngitnget ahih manin a tawpna ah laizawhna graduation thupi mahmah Pasian tung panin ngah hi.\nHebrew 12:5-11 sung i et ciangin Topa thuhilhna discipline thu limtakin kigen hi. Topa thuhilhna a thuakzote' tungah lungdamna lianpi piak ding kamciam om hi. Topa in a it mite a it manin tai a, a tai mite mi nuamsa hi; tua bang thuhilhna thupi in ngaihsut ding hi, ci hi (Job 5:17, Mang 3:19). Topa in ama thukham a hilh leh a taihilhna a ngah mite mi nuamsa ahi uh hi (Late 94:12). Topa in thupha hong pia hen.\nDraft - Zomi eLibrary Kumthak Pasian Thu Rev. Dr. J.M. Ngul Khan Pau Thuluui/Articles\nItem Reviewed: KUM THAK LEH HANCIAMNA (Paunak 3:1-12). Agelh - Rev. Dr. J.M. Ngul Khan Pau Description: Rating: 5 Reviewed By: Cinpu Zomi


url: =Ong Khah Ngei Lo Ding Itna Aw | Zomi Lyrics Directory :: Zomi Music and Songs Ong Khah Ngei Lo Ding Itna Aw | Zomi Lyrics Directory :: Zomi Music and Songs\nOng Khah Ngei Lo Ding Itna Aw\nGeorge Matheson (1842-1906) Albert L. Peace (1844-1912)\n19th century nunung lama kiphuak late lakah a kideihpen la khat ahi hi. A phuakpa a mit-in khua a mu kiuhkeuh lo mit khua mu lo pastor khat hi a, lungsim gimna nakpi-a a thuakna tungtawna kiphuak ahi hi.\nGlasgow, Scotland ah March 27, 1842 ni-a suak George Matheson pen a neu tunga kipan a mit hat het lo khat ahi hi. Glasgow University ah pilna sina, a mit hoih lo semsem-a, kum 18 a phak ciangin a mit a taw kiuhkeuh hi mai ta hi. A mit a tawt hangin a university sangkahna zo veve a, Seminary of the Church of Scotland ah zong kah-a sangpi takin ong laimawk hi. 1886 kumin Edinburg a om pawlpi mi 2,000 a pha St. Bernard’s Parish Church ah pastor suak hi. Scotland gam buppi-a thugensiampen pastor-te’ lakah khat-in minthanga Edinburg ah kizahtaak mahmah hi. A thugen ngai dingin mipi tampipi kikhawm den hi.\nGeorge Matheson in zi nei ngei lo hi. A sanggamnu in kema, ama’ nasep a huh theih nadingin Greek, Hebrew, Latin kamte sin ngiat hi. George Matheson in hih la a phuahna thu hih bangin gen ngei hi: “Hih la pen June 6, 1882 ni-a ka tenna Innellan sia-inn-a ka phuah ahi hi. Tua ni pen ka naunu’ pasal neih ni hi a, ka innkuanpihte khempeuh Glasgow ah taam suak uh hi. Ka tungah kei bek in ka theih na khat hong pianga, ka lungsim hong gik lua mahmah hi. Tua bang lunggimna ka thuakna panin hih la hong gahkhia hi. Ka nuntak sung buppi-a ka laigelh lakah a manlaangpen ahi hi. Kei’ phuah zong hi lo-in ka sung pan aw khat in hong gen bangbanga a gelh bang lel-in ka kingaihsun hi. Minute 5 sungin a la dawng buppi ka zawh bel ka tel mahmah hi. Puahkik zuunkik kul vet lo hi. Kei’ pianpih in rhythm siam ka hi kei hi. Ka la phuah dangte hanciam-a ka gelh phatphat hi a, hih la bel van pana hong kia tawh kibang hi. Tua bangin khatvei beek la ka phuak thei nawn kei hi.”\nGeorge Matheson in hih bang la a phuahna ahi zongin, tua banga lungsim gimna a thuakna a hi zongin ngaihsutna tampi om a, ama’ nuntakna-a thupiang khat hang hi ding hi, ci-in ki-um tek hi. Nidangin lawmngaih nei ngei a, kiteen ding dongmah ngim uh hi. Engagement (zuthawl i ci mai tam maw) nangawn a man khin uh hi napi-in a mit hong siat semsem ciangin a lawmnu a hehpih manin a lawmnu tawh kikhen ding hong ngaihsun hi. A lawmnu kiangah, “Kei lah ka mit sia semsema, a sawt lo-in taw ding ahih teh, mittaw khat’ zi a na khantawn na om ding hong deih ke’ng, kikhen mai ni” a cih teh a lawmnu in mang pah mawkin a engagement khutbuh suahkhia in pia kik ziau hi. Amah mah in zong kikhen lel ding a ngaihsutsa a ahih hangin nasa lua mahmah hi. Mihingte’ ki-it kingaihna i cih hi bang hi tazena, “ong khahsuah ngei lo ding itna” bel Pasian’ itna bek mah om ei, cih hong tel mahmah hi. Pasian’ itna i cih “phal hun” cih bang hong nei ngei lo a, hong lencip tinten ding itna hi bek-a, cih hong phawk saan hi. Tua banga a lungsim a nasak mahmah thu a tuahkhakna tungtawna hih la a phuah hi, ci-in ki-um tek hi. [Hih la leh tua a lawmngaihna thu kisai kha kei, tua huna pawlpi sunga buaina a piangsaksak ta Charles Darwin’ phuahtawh ‘evolutionism’ tawh kisai a lunghihmawhna hanga a phuah hizaw hi, a ci pawl zong om hi. Gentehna-in, Edward E. White, Singing With Understanding (Warburton, Victoria, Australia: Signs Publishing Company, nd), 113.]\nMatheson in a nuntakna a nunung lamin Mangkama kigelh ngei devotional lai laka hoihpen laibu pawlkhat gelh hi. Moments on the Mount, Voice of the Spirit, Rests by the River cihte ahi hi. A la phuahte lakah hih la bek phialmah a kitheipen hi a, ahi zongin la dawng tam simsim phuak hi. “Make Me a Captive Lord, and Then I Shall Be Free” a cih zong ama’ phuah mah ahi hi.\nHih la a aw a phuakpa bel tua hun lai-a organ tumsiam-a minthang Albert L. Peace ahi hi. Matheson in a mal a phuah zawh kum khat cianga a aw kiphuak ahi hi. Scottish Hymnal Comittee in George Matheson’ phuah la tawh kituak ding la-aw a phuah nadingin a tuam vilvel-in ngen uh hi. Peace in a genna ah, “Hih la a malte limtaka ka sim khit ciangin a aw ka phuaksuk ziaupah hi. A taw ka tunin a khung lama te a laitui nangawn keu man nai lo ding hi” ci zawzen hi.


url: =KILAWMTATNA (Fellowship). Agelh ~ Kap Za Khai (Photoh) - Laibu Saal\nHome > Thuluui/Articles > KILAWMTATNA (Fellowship). Agelh ~ Kap Za Khai (Photoh)\nKILAWMTATNA (Fellowship). Agelh ~ Kap Za Khai (Photoh)\nKilawmtatna cih kammal pen a khum mahmah khat hi a, kipawlkhopna sungah zong a kizang mun mahmah kammal hoih khat ahi hi. Kilawmtatna in kipawlkhopna, sepkhopna, kithutuakna, gualzawhkhopna hong pia thei ahih manin thupi mahmah hi. Kilawmtatna hangin a kithei ngeilote bang kitheihlawh hi. A kimu ngeilote bang kimuhlawh, kimeltheih lawh uh hi. Lang khat lang khat hong kitelsiamsak lai hi.\nKammal A Khiatna\nLai Siangtho kigelhna Greek lai in kilawmtatna kammal pen koinonia kamml kizang hi. Hih kammal akhiatna pen mikang lai-in “communion, fellowship, sharing in common, leh partake” cih hi. Khristian zia bang hileh Khrih sungah hawmkhopna, nuntakna khopna cih hi a, innkuan bang hileh innkuan sungah neih bangbang tawh nekkhopna, sepkhopna cihte ah kizang hi.\nKilawmtatna ii ngimna in, kha thu in hileh Khrih leh thu-ummite kipumkhat nading ahi hi. Thu-ummite kilawmtatna zong thu-ummite khat leh khat kipumkhat in, lawng khat sungah luang khawmin, Pasian’ gam tangzai semsem nadingin semzawh nading ahi hi. Khat leh khat lungsim kitel nading, i deihna kitheih pih nading, sepzia bawlzia kithei semsem bek tham loin sepzawhna tha kibehlap nading cihte zong a ngimna ahi hi.\nPasian Minthan nading:\nKilawmtatna pen Pasian mahmah in a bawlkhiat kizopna thupi khat ahi hi. Mihingte Ama’ limlemel sunin hong bawlna tawh ei leh amah kikal kilawmtatna hong nei bek tham loin, Pa, Ta, Kha Siangtho cih thumgawm Pasian khat ahihna tawh Amau kilawmtatna hong lakkhia hi. A Tapa Jesuh mawhneite hong tatkhiat sakna tawh Amah leh eite kikal ah kilawmtat hong bawl hi. Pasian in kilawmtatna tawh Ama’ deihna le ngimnate hih leitungah na hong sem hi. Hih bang ahihna khempeuh pen ama minthan nading ngimna ahi hi (Jn. 17: 20-23; 13:34-35).\nEi leh ei kisam ihih manin:\nKitangsapna bekbek tawh kidim mihingte ihih manin khat leh khat i kisam den hi. Pasian in eite hong it in, ama ading kisam hong sak bangin, eite in zong Pasian mahmah kisam den bek tham loin Ama hong kepcipna leh thupha piakna i kisam hi. Jesuh Khrih’ thukham thak ahi, Pasian pen lungsim khempeuh, nuntakna khempeuh leh pilna khempeuh tawh it ding leh i pumpi i it bangin i vengte it ding (Matt. 22:37-39; Mk. 12:30-31; Lk. 10:27; Rom. 13:9) cih in; ei leh ei kithapiak nading, Khrih kiangpan i pialkhiat loh nading, i lungkiat thanem hun in kithuakpih, kitheihpih nading, khat leh khat Pasian’ limlemel kilakkhiat nading ahi hi (Efe. 4:4, 11-16; 25).\nKuate tawh Kilawmtatna Bawl Ding\nAndrew Murry in a genna ah, eite in mite tawh kimumu loin kong khakcip in Pasian tawh kilawmtatna bawl ding kisam ci hi. Topa Jesuh zong leitungah a nuntak sungin nisim in a Pa tawh mimal kilawmtatna nei den hi. Tua mah bangin eite in zong i biak Pasian tawh nisim in kilawmtatna i neih ding thupi hi. David Brandnard in zong, Pasian tawh nai khat sung hunlakna pen hih leitunga nopna khempeuh sangin tehzawh loh in manphazaw hi na ci hi. Pasian tawh kilawmtatna pen leitungah a manpha penpen ahi hi. Pasian tawh kilawmtatna loin leitungah lungnopna, kha muanna, daihna, gualzawhna leh lawhcinna om thei lo hi. Pasian mahmah in zong leitung mite amah tawh kilawmtatna bawl ding pen a lunggulh pipen hi ding hi. Tua manin a Kha Siangtho hong buasuk hi (Sawl. 2:8). Jesuh min zong Emmanuel ci-in eite tawh hong om khawmsak ahi hi. Topa Jesuh mahmah in zong vantung a kah ma-in a mite kiangah, hun bei dongin note kong om pih ding (Matt. 28:20b), ci-in a vaikhakna in amah leh a mite a tawntungin kilawmtatna nei a hihna hong lakkhia ahi hi. Tua ahih manin eite hong bawl Pasian tawh ahi zongin, i mawhna pan hong tankhia Jesuh Khrih tawh ahi zongin, tuni dongin hong ompih leh hong makiah den Kha Siangtho tawh ahi zongin nisim in kilawmtatna bawl den ni. Topa tawh kilawmtatna pen amah a zahtakte ading hi a, a thuciamna amau tungah kitheithangsak hi (Late 25:14).\nPasian tawh kilawmtatna bawl bek tham loin Pasian a ummite tawh zong kilawmtatna bawl ding thupi hi. Topa Jesuh in thukham a lianpen nihna a genna ah “nangma pumpi na it bangin vengte na it in,” cihleh “keimah in note kong it bangin note zong khat leh khat na ki-it un” a cihna in thu-ummite khat leh khat kilawmtatna neih den ding hong deihna ahi hi. Mother Teresa in, thu-ummite pen thu-ummite mah tawh kilawmtatna neih huai ahih manin hunpha a om laitak kilawmtatna nei un, na ci ngei hi. Paul in zong, Thesalonika thu-ummite kiangah,... tu laitak-a na omzia uh mah bangin khat leh khat kihanthawnin na kihuh ciat ta un (1Thess. 5:11), ci hi. Thu-um masate zong thusin khawm, kikhawl khawm, an ne khawm, thungen khawm cih bangin khat leh khat kilawmtatna na nei uh hi (Sawl. 2:42; 1:14). Rick Warren in Pawlpi khantoh nading a kisam thupi nga a genna sungah ‘kilawmtatna’ zong kihel hi. Tua ahih manin tuhun ei thu-ummite in zong khat leh khat kilawmtatna i neih den ding a thupi leh a kisam ahi hi.\nSingkung, ganhing leh mihingte in Pasian’ inn vanuai leitung tengah a kizop diamdiamna thu pen kimlepaam (Ecology) hi ci-in Dr. Do Sian Thang in pulakkhia hi. Kimlepaam pen mihingte tawh kilawmtatna nei dingin Pasian bawl ahi hi. Tua ngimna tawh Pasian in leitung leh mihing hong bawl ahi hi (Pian. 3:23). Pasian in Adam pen Eden huan kho-in a kem dingin a koihna in mihing leh kimlepaam kilawmtatsakna ahi hi (Pian. 2:15). Leitang zunlo, kimlepaam kep lohna pen Pasian’ bawlsa suksiatna hi a, amau bawlpa Pasian thusim loh lahna hong suak hi. Kimlepaam tawh kilawmtatna in Pasian lungsim muhna hi a, i nuntakna nopsak khuasuah nading zong ahi hi (Rom. 1:20a).\nPasian’ zia hong telsak:\nPasian pen itna ahih bangin Thumgawm Pasian hihna sungah Pa, Ta, Kha Siangtho kilawmta den bek tham loin leitung mihing thu-ummite tawh zong hong kilawmta den uh hi. Thumgawm Pasian hihna in amau mahmah kilawmtatna Pasian ahihna uh hong lahna ahi hi (Matt. 3:16-17; Jn. 16:5-8; 2 Kor. 13:14). Tua mah bangin ei thu-ummite khat leh khat kilawmtat denna in i biak Pasian’ zia bangin tatna leh zuihna hi a, hih hangin i biak Pasian’ ziate thu-umlo mite’ mu ding ahi uh hi. Jesuh Khrih hong sawl bangin leitung adingin ‘ci bang alna leh khuavak bang tangna’ ahi hi (Matt. 5:13-16; Mk 9:50; Lk 14: 34-35).\nPianthakna cih pen mawhna tawh kikhenkhia in, Topa Jesuh tawh kilawmtat ding khentatna tawh Jesuh Khrih upna hi a, Pasian hong hehpihna hangin upna tawh Khrih’ hong piaksa tawntung nuntakna ngahna ahi hi. Mawhna hangin Pasian tawh a kikhensa mihingte Topa Jesuh in a sisan tawh a Pa leh mawhnei mite kikal ah palai semin hong kilawmtasak kik ahi hi. Pasian in mihingte a Tapa hong sawlna tawh kilawmtatna hong neih bangin, Jesuh Khrih in zong a Pa’ sawlna mangin a nuntakna kipiakna tawh Pasian leh mihing kikal ah kilawmtatna hong piakik ahi hi. Tua mah bangin Pasian’ itna thei a, Topa Jesuh umin thumgawm Pasian tawh kilawmtatna a bawlte khempeuh nuntakna thupha a ngah ahi hi.\nKilawmtatna neihna in Pasian tawh aihleh Pasian’ deihna hong theisak in, mihingte tawh aihleh mihingte’ lungsim puakzia leh a deihna uh hong theiteelsak hi. Khat leh khat kitheihteelna hangin ki-itna, kideihsakna, kihehpihna hong piangsak a, khat leh khat kilungkimna zong hi pah hi. Khat peuhpeuh ii lungsim puakzia, a deihnate theihtheih nadingin a baih pen lampi in amah kilawmtatna ahi hi.\nKipumkhatna pia: Kipumkhatna pen kilawmtatna gah hi a, kilawmtatna hoih in kipumkhatna kip hong piangsak hi. Thu-ummite khempeuh Pasian sungah kilawmtatna in Khrih’ pumpi ahi Pawlpi cidamsak, khangto sak bek tham loin Khrih leh thu-ummite hong kipumkhat sak mahmah hi. Thu-ummite kilawmtat denna in zong Pasian’ gam tangzai nadingin a kisam kipumkhatna thaguipi hi a, kipumkhatna tawh haksatna khempeuh kigualzo thei hi.\nSepzawhna pia: Nasep khat peuhpeuh khatgia bek sep sangin kilawmtatna tawh kipawl khawmin sem le’ng sepzawhna tha zong khawh in kigualzo baih hi. A diakdiak kilawmtatna hangin zong nasep haksate sep dan ding leh sepziate hong theisak hong mukhiasak hi. Tua hangin company-te ahi zongin, kipawlna khempeuh in nasep kipat ma-in meeting tukhawm ahi hi. Tutkhop, kikhawlkhopna tawh pilna leh theihna tampi kingah a, sep theihna leh sep zawhna tha zong tampi kingah ahih manin nasep haksa kici khempeuh ol takin a kisem zo ahi hi. Kilawmtatna in sepzawhna tha hong piangsak taktak hi.\nKilawmtatna hangin khat leh khat a kithei ngeilote hong kitheisak in, hong ki-itsak in, hong kipawlsak in mihing kipawlna hong kilamsak thei hi. Mun tuamtuam ah kibawl kilawmtatnate panin kimu a, kingai in a kiteeng nupa khop tampi ki-om hi. Tua bangin na a semkhawm company tampi om hi. I gensa mah bangin Khrih’ pumpi ahi Pawlpi cidamin picinna ah a kilamsak zong thu-ummite’ kilawmtatna hang ahi hi. Tua bangin kilawmtat in hong kilamsak ahi hi. Thukhun le ukzawhna tawh aana in mite ukna sangin itna bulphuh in kilawmtatna tawh ukna gam kilamsak zaw hi.\nKilawmtatna pen Pasian leh mihingte kikal ah ahi zongin, mihing leh mihingte kikal ah ahi zongin, mihing leh kimlepaam kikal ah ahi zongin neih loh a phamawh, a thupi mahmah kammal, tatna leh zuihna thupi khat ahi hi. Kilawmtatna loin mihing kipawlna sungah nasep khopna, geelkhopna, daihna leh gualzawhna kingah thei lo hi. A diakdiak in Pasian tawh kisai thute ah kilawmtatna loin piangthei lo hi. Tua ahih manin eite in kilawmtat thute lim ngaihsun in thupi sa-in, Pasian tawh ahi zongin, khat leh khat ahi zongin, kimlepaam tawh ahi zongin nisim in lungsim takpi, itna takpi leh utna takpi tawh kilawmtatna bawl den, nei den ni.\nItem Reviewed: KILAWMTATNA (Fellowship). Agelh ~ Kap Za Khai (Photoh) Description: Rating: 5 Reviewed By: Cinpu Zomi